**ชุดที่ 1 แนวข้อสอบ O-Net วิชา สังคมศึกษา**

**คำชี้แจง** ให้นักเรียนเลือกคำตอบที่ถูกต้องที่สุดเพียงข้อเดียว

1. การอยู่ร่วมกันของศาสนิกชนหลายศาสนาอย่างสงบสุขควรเริ่มต้นอย่างไร

1. เข้าร่วมศาสนพิธีของทุกศาสนา
2. เข้าใจความแตกต่างของแต่ละศาสนา
3. เปรียบเทียบหลักธรรมของแต่ละศาสนา
4. พัฒนาแนวทางการรวมแต่ละศาสนาเข้าด้วยกัน

2. ข้อใดต่อไปนี้ *ไม่ใช่* หลักความเชื่อหรือหลักปฏิบัติของคริสต์ศาสนานิกายโรมันคาทอลิก

1. สัญลักษณ์เป็นไม้กางเขนที่มีพระเยซูคริสต์ถูกตรึง
2. องค์ประมุขของคริสต์ศาสนิกชนคาทอลิกทั่วโลก คือ พระสันตะปาปา
3. ประกอบพิธีศีลศักดิ์สิทธิ์ 2 พิธี คือ พิธีศีลล้างบาปและพิธีศีลมหาสนิท
4. ยกย่องพระนางมารีอาและยกย่องผู้ทำความดีให้แก่ศาสนาเป็น “นักบุญ”

3. หลักปฏิบัติ 5 ประการ ของศาสนาอิสลามข้อใด ที่มุสลิมอาจเลือกกระทำในลำดับสุดท้าย โดยรอให้มีความพร้อมทั้งด้านสุขภาพและทุนทรัพย์ก่อน

1. การละหมาด 2. การถือศีลอด

3. การบริจาคซะกาต 4. การประกอบพิธีฮัจญ์

4. เหตุการณ์ใดเป็นจุดเริ่มต้นนับศักราชอิสลาม หรือที่เรียกว่า “ฮิจเราะฮ์ศักราช”

1. ศาสดามุฮัมมัดประสูติ
2. ศาสดามุฮัมมัดสิ้นพระชนม์
3. ศาสดามุฮัมมัดอพยพไปเมืองมะดีนะฮ์
4. ศาสดามุฮัมมัดได้รับโองการจากอัลออฮ์

5. พิธีรับศีลในข้อใดของคริสต์ศาสนาที่เป็นการยืนยันถึงการนับถือคริสต์ศาสนา

1. ศีลกำลัง 2. ศีลล้างบาป

3. ศีลอภัยบาป 4. ศีลมหาสนิท

6. วิธีถ่ายทอดคำสอนของพระพุทธเจ้าในสมัยพุทธกาล มีการปฏิบัติกันอย่างไร

1. จารึกลงในใบลาน

2. จารึกลงในศิลาจารึก

3. ท่องจำด้วยปากเปล่า

4. ท่องจำและบันทึกลงในใบลาน

7. เจ้าชายสิทธัตถะเสด็จพระดำเนิน 7 ก้าว สามารถตีความหมายได้ว่าอย่างไร

1. พระพุทธองค์จะทำสงความ ชนะศึกทั้งหมด 7 แคว้น
2. พระมารดาของพระองค์จะทรงเสด็จสวรรคตในอีก 7 วัน
3. พระพุทธองค์ได้ทรงประกาศพระพุทธศาสนาไปใน 7 แคว้น
4. พระพุทธองค์จะทรงมีพระธิดาและพระโอรสทั้งหมด 7 พระองค์

8. พระพุทธเจ้าทรงสอนให้มนุษย์เรียนรู้เกี่ยวกับสมุทัยอย่างไร

1. ให้ละทิ้ง

2. ให้นำมาปฏิบัติ

3. ให้เข้าใจอย่างถ่องแท้

4. ให้นำมาใช้ในการแก้ปัญหา

9. ทุกครั้งที่ลักขณาได้ยินเพื่อนต่างห้องนิทาว่าร้ายเพื่อนสนิทของตน เธอจะเข้าไปพูดแก้ต่าง ชี้แจงความจริง ให้แก่เพื่อนของเธอ จากพฤติกรรมของลักขณา จัดว่าเป็นลักษณะของมิตรประเภทใด

1. มิตรมีน้ำใจ

2. มิตรอุปการะ

3. มิตรร่วมทุกข์ร่วมสุข

4. มิตรแนะนำประโยชน์

10. การตักบาตรเทโวโรหณะสอดคล้องกับเหตุการณ์ตอนใดในพุทธประวัติ

1. มารผจญ 2. ปรินิพพาน

3. ลงจากเทวโลก 4. รับข้าวมธุปายาส

11. พระพุทธเจ้าทรงสอนให้เห็นถึงความสำคัญของปัญญา เพราะเหตุผลในข้อใด

1. ทำให้มีอาชีพที่มั่นคง
2. ทำให้มีทรัพย์สินมาก
3. ทำให้เข้าใจพฤติกรรมของผู้อื่น
4. ทำให้รู้วิธีแก้ปัญหาที่เกิดจากทุกข์ด้วยเหตุและผล

12. บุโรพุทโธที่ตั้งอยู่บนเกาะชวา สะท้อนข้อมูลตามข้อใด

1. พระพุทธเจ้าทรงเคยเสด็จมาประทับที่เกาะชวา
2. ในอดีตพระพุทธศาสนาบนเกาะชวาเคยเจริญรุ่งเรืองอย่างมาก
3. พุทธศาสนิกชนนิยมเดินทางมาสร้างพุทธสถานที่ใหญ่โตบนเกาะชวา
4. พระสมณทูตจากชมพูทวีปมาเผยแผ่พระพุทธศาสนาเป็นแห่งแรกในสุวรรณภูมิ

13. บุคคลที่มีส่วนสำคัญทำให้อุปติสสะได้เป็นสาวกของพระพุทธเจ้าคือใคร

1. พระอัสสชิ 2. โกณฑัญญะ

3. พระมหากัสสปะ 4. พระโมคคัลลานะ

14. ข้อใดเป็นการปฏิบัติตนที่สอดคล้องกับการประพฤติทางกายที่ดีตามหลักกุศลกรรมบถ 10

1. ประภาปล่อยให้ยุงกัดเพราะการฆ่าสัตว์นั้นเป็นบาป
2. สมภพลงโทษสุนัขโดยไม่ให้อาหารและน้ำเป็นเวลา 3 วัน
3. กมลซื้อโทรศัพท์มือสองต่อจากเพื่อนที่ขโมยมาเพราะราคาถูก
4. สินสมุทรเก็บเงินได้จากสนามเด็กเล่นจึงนำไปคืนครูประจำชั้น

15. บุคคลใดต่อไปนี้ทำบุญแบบอามิสทาน

1. วิหคให้อภัยเพื่อนที่ทำหนังสือของตนหาย
2. สกุณาติวหนังสือให้เพื่อนก่อนสอบ
3. ปักษีบริจาคสิ่งของช่วยเหลือผู้ประสบอุทกภัย
4. ปักษาหมั่นไปถามพระอาจารย์เกี่ยวกับพระธรรมะที่ตนสงสัย

16. ในฐานะที่นักเรียนเป็นคนไทย สามารถมีส่วนช่วยสืบทอดพระพุทธศาสนาได้อย่างไร

1. บวชเณรหรือบวชชีพราหมณ์
2. เป็นอาสาสมัครออกเผยแผ่พระพุทธศาสนา
3. พิมพ์เผยแผ่ตำราทางพระพุทธศาสนาให้หลากหลายภาษา
4. ศึกษาคำสอนทางพระพุทธศาสนาให้ถ่องแท้และนำไปปฏิบัติเพื่อเป็นแบบอย่างแก่ผู้อื่น

17. บุคคลใดต่อไปนี้ปฏิบัติตนไม่ถูกต้องในวันขึ้น 15 ค่ำ เดือน 3

1. เง็กตื่นมาตักบาตรแต่เช้าตรู่
2. เม้งชวนเพื่อนๆ ไปเวียนเทียนที่วัดตอนค่ำ
3. เกียวไปฟังพระเทศน์เรื่องโอวาทปาฏิโมกข์
4. กิมไปถวายผ้าอาบน้ำฝนแด่พระสงฆ์ที่วัด

18. การกระทำในข้อใดเป็นวิธีการคิดแบบปลุกเร้าคุณธรรม

1. สมหญิงอุทิศร่างกายให้แก่สภากาชาดเพื่อการศึกษาวิจัยก่อนเสียชีวิต
2. สมชายขยันทำงานเพื่อสร้างทรัพย์สมบัติให้ได้มากที่สุด
3. สมโชคเดินทางท่องเที่ยวรอบโลกเพื่อสร้างความสุขให้กับตนเอง
4. สมทรงไม่กระทำการอันใดที่เป็นการสร้างภาระให้กับตนเองและผู้อื่น

19. การเผยแผ่พระพุทธศาสนาหลังพุทธปรินิพพานที่เป็นรูปธรรมมากที่สุดคือข้อใด

1. การทำสังคายนาครั้งที่ 1
2. การร้อยกรองพระธรรมวินัย
3. การแบ่งพระบรมสารีริกธาตุ
4. การส่งสมณทูตของพระเจ้าอโศกมหาราช

20. ข้อใดแสดงความสัมพันธ์กันได้ถูกต้อง

1. วันมาฆบูชา – ขึ้น 15 ค่ำ เดือน 8
2. วันวิสาขบูชา – ขึ้น 15 ค่ำ เดือน 6
3. วันอัฏฐมีบูชา – ขึ้น 15 ค่ำ เดือน 12
4. วันอาสาฬหบูชา – ขึ้น 15 ค่ำ เดือน 3

21. พฤติกรรมใดต่อไปนี้ ถือว่าเป็นผู้ที่ *ไม่* ประพฤติตนเคารพกฎกติกาของสังคม

1. ข้ามถนนบนทางม้าลาย
2. ขี่รถจักรยานยนต์แข่งกันบนทางด่วน
3. เข้าร่วมชุมนุมทางการเมืองอย่างสงบ
4. หยุดรถในขณะที่เห็นสัญญาณไฟเหลือง

22. ข้อใดต่อไปนี้แสดงถึงลักษณะของสังคมไทยที่ควรจะเป็น

1. คนในชุมชนเน้นการสร้างรายได้เป็นหลัก
2. สมาชิกในครอบครัวยึดถือเอาความคิดตนเองเป็นใหญ่
3. สมาชิกในหมู่บ้านร่วมหารือกันเพื่อพัฒนาชุมชน
4. เด็กรุ่นใหม่ให้ความสนใจเทคโนโลยีมากกว่าจริยธรรม

23. ข้อใดถือเป็นสิทธิเสรีภาพตามบทบัญญัติในรัฐธรรมนูญแห่งราชอาณาจักรไทย

1. ห้ามไม่ให้คนแปลกหน้าเข้ามายังที่พักอาศัย
2. ลงโทษลูกจ้างของตนโดยการทุบตีจนบาดเจ็บ
3. ต่อว่าผู้ที่นับถือศาสนาต่างจากตนอย่างรุนแรง
4. ทำลายสาธารณสมบัติเพื่อต่อต้านนโยบายของรัฐ

24. เป้าหมายหลักของการถ่วงดุลอำนาจของทั้ง 3 ฝ่ายคืออะไร

1. มีการควบคุมและการตรวจสอบการใช้อำนาจอย่างมีประสิทธิภาพ
2. มีส่วนช่วยให้การปฏิบัติตามนโยบายการบริหารประเทศมีประสิทธิภาพมากขึ้น
3. อำนาจหน้าที่ในการบริหารประเทศของแต่ละฝ่ายมีความชัดเจนมากขึ้น
4. สอดคล้องกับการปกครองระบอบประชาธิปไตยตามแบบอย่างสากลนิยม

25. การให้ประชาชนในท้องถิ่นมีส่วนร่วมในการกำหนดนโยบายการปกครองท้องถิ่นของตน สอดคล้องกับหลักการของระบอบประชาธิปไตยข้อใด

1. ประชาชนมีความเสมอภาคกัน
2. อำนาจอธิปไตยเป็นของปวงชน
3. การถ่วงดุลอำนาจระหว่างรัฐกับประชาชน
4. อำนาจการปกครองต้องอยู่ที่ส่วนกลางเพียงแห่งเดียว

26. การกระทำในข้อใดถือเป็นการละเมิดสิทธิ

1. แอบลอกข้อสอบภายในชั้นเรียน
2. นำแผ่นซีดีเพลงมาก๊อปปี้แจกเพื่อน
3. ยืมหนังสือห้องสมุดมาอ่านแล้วไม่คืน
4. ถ่ายรูปทิวทัศน์ธรรมชาติเพื่อทำโปสการ์ดขาย

27. การกระทำในข้อใดต่อไปนี้ เป็นความผิดตามกฎหมายคุ้มครองผู้บริโภค

1. เด็กวัยรุ่นใช้ธนบัตรปลอมเข้าไปซื้อสินค้าในร้านสะดวกซื้อ
2. ภัตตาคารแห่งหนึ่งขายอาหารในราคาสูงเพราะใช้วัตถุดิบที่มีคุณภาพ
3. พบผลไม้กระป๋องยี่ห้อหนึ่งไม่ได้ระบุวันที่ผลิตและวันหมดอายุไว้บนกระป๋อง
4. ร้านตัดเสื้อแห่งหนึ่งมีการติดป้ายราคาค่าตัดเสื้อผ้าในราคาที่สูงมาก

28. ในงานแต่งงานของคนไทย มีพิธีกรรมใดที่มาจากการผสมผสานกับศาสนาพราหมณ์-ฮินดู

1. การรดน้ำสังข์

2. การแห่ขันหมาก

3. การโยนช่อดอกไม้

4. การกั้นประตูเงินประตูทอง

29. ศาสนาเป็นปัจจัยทางวัฒนธรรมที่จะสามารถสร้างความสัมพันธ์อันดีระหว่างประเทศสมาชิกอาเซียนได้เพราะเหตุใด

1. ศาสนาต่างๆ ล้วนสอนให้คนเป็นคนดี มีเมตตาต่อกัน
2. ประชากรส่วนใหญ่ในประเทศต่างๆ ล้วนนับถือศาสนาเดียวกัน
3. ส่งเสริมให้เกิดความรู้สึกเป็นอันหนึ่งอันเดียวกันของประชากรในภูมิภาค
4. พิธีกรรมทางศาสนาที่คนส่วนใหญ่ในเอเชียตะวันออกเฉียงใต้ต้องการกระทำร่วมกัน

30. ลักษณะในข้อใดที่แสดงถึงการเป็นสังคมประชาธิปไตย

1. มีผู้นำทางการเมืองที่มาจากการแต่งตั้ง
2. ประชาชนยอมรับความแตกต่างทางความคิด
3. เมื่อเกิดความขัดแย้งมักใช้ความรุนแรงในการแก้ปัญหา
4. รัฐบาลมีอำนาจในการแทรกแซงการเผยแพร่ข่าวสารของสื่อมวลชน

31. หากนักเรียนสนทนากับเพื่อนแล้วมีความคิดเห็นไม่ตรงกัน นักเรียนควรทำอย่างไรจึงถือได้ว่าเป็นการปฏิบัติตามวิถีประชาธิปไตย

1. ต่อว่าเพื่อนอย่างรุนแรง
2. ไม่สนทนากับเพื่อนคนนั้นอีก
3. รับฟังความคิดเห็นของเพื่อน
4. เลิกคบหาสมาคมกับเพื่อนคนนี้

32. การพิจารณาร่างพระราชบัญญัติในวุฒิสภา ถ้าสภาลงมติเห็นชอบ บุคคลใดจะต้องนำทูลเกล้าถวายฯ พระมหากษัตริย์ เพื่อทรงลงพระปรมาภิไธย

1. นายกรัฐมนตรี

2. ประธานรัฐสภา

3. ประธานศาลรัฐธรรมนูญ

4. เลขาธิการสำนักพระราชวัง

33. องค์การหรือหน่วยงานราชการในข้อใดมีลักษณะของการปกครองแบบรวมอำนาจไว้ที่ส่วนกลาง

1. เมืองพัทยา 2. จังหวัด อำเภอ

3. กรุงเทพมหานคร 4. สำนักนายกรัฐมนตรี

34. ปัจจัยใดที่ทำให้เมืองพัทยามีการปกครองท้องถิ่นรูปแบบพิเศษ

1. เป็นแหล่งท่องเที่ยวสำคัญที่มีรายได้สูง
2. อยู่ในเขตพื้นที่ตะเข็บชายแดนของไทย
3. มีจำนวนประชากรต่อตารางกิโลเมตรต่ำ
4. ตั้งอยู่ในภาคตะวันออกและติดทะเลอ่าวไทย

35. ครอบครัวของหน่อย ประกอบด้วยสมาชิกจำนวน 5 คน คือ พ่อ แม่ พี่ชาย หน่อย และน้องสาว ดังนั้น ครอบครัวของหน่อยเป็นครอบครัวลักษณะใด

1. ครอบครัวเดี่ยว 2. ครอบครัวขยาย

3. ครอบครัวเชิงซ้อน 4. ครอบครัวกลุ่มย่อย

36. ข้อใดต่อไปนี้ เป็นลักษณะความสัมพันธ์ของสถาบันทางสังคมทางตรง

1. โรงเรียนจัดให้นักเรียนไปเข้าค่ายคุณธรรมที่วัดแห่งหนึ่ง
2. โพลสำรวจพบว่าคนส่วนใหญ่นิยมรับชมข่าวบันเทิงมากที่สุด
3. ประชากรส่วนใหญ่ของประเทศอินเดียนับถือศาสนาพราหมณ์-ฮินดู
4. ครอบครัวในเมืองมีลักษณะเป็นครอบครัวเดี่ยวมากกว่าครอบครัวขยาย

37. ข้อใดต่อไปนี้แสดงถึงวัฒนธรรมที่มาจากสภาพแวดล้อมทางภูมิศาสตร์

1. การยืนตรงเคารพธงชาติ
2. การสร้างพระอุโบสถถวายวัด
3. การรับประทานปลาร้าของคนอีสาน
4. การใช้เครื่องคอมพิวเตอร์ช่วยทำรายงาน

38. วัฒนธรรมที่เกี่ยวข้องกับศาสนาของไทย มีความคล้ายคลึงกับวัฒนธรรมทางศาสนาของประเทศใดในอาเซียนมากที่สุด

1. ลาว 2. ฟิลิปปินส์

3. อินโดนีเซีย 4. บรูไนดารุสซาลาม

39. วัฒนธรรมในข้อใดถือเป็นวัฒนธรรมสากล

1. การลอยกระทง 2. การเล่นอินเทอร์เน็ต

3. การทำพิธีบายศรีสู่ขวัญ 4. การทำบุญตานก๋วยสลาก

40. ในปัจจุบันวัฒนธรรมสากลในข้อใดที่ควรให้ความสนใจเพื่อนำมาใช้ในชีวิตประจำวัน

1. เครื่องสำอาง 2. ของแบรนด์เนม

3. ภาษาอังกฤษ 4. แฟชั่นการแต่งตัว

41. ทรัพย์สินในข้อใดซื้อขายกัน *ไม่ได้*

1. บ้าน 2. รถยนต์

3. อาคารพาณิชย์ 4. ที่ในเขตป่าสงวน

42. การกระทำในข้อใด เป็นการปฏิบัติตามสิทธิเสรีภาพตามบทบัญญัติแห่งรัฐธรรมนูญ

1. แดง ไม่ไปใช้สิทธิเลือกตั้ง
2. ต้อม หลีกเลี่ยงการเสียภาษีเงินได้
3. เอก เข้าร่วมชุมนุมทางการเมืองอย่างสงบ
4. หนุ่ม ไม่ยอมเข้ารับการตรวจเลือกเกณฑ์ทหาร

43. หลักการในข้อใดที่จะช่วยส่งเสริมให้สามารถดำรงชีวิตได้อย่างมีความสุข

1. ทฤษฎีความขัดแย้ง 2. แนวคิดแบบสุขนิยม

3. แนวคิดแบบวัตถุนิยม 4. ปรัชญาเศรษฐกิจพอเพียง

44. ข้อใดคือลักษณะของชุมชนสมานฉันท์

1. คนในชุมชนมีฐานะดี

2. คนในชุมชนมีความรู้สูง

3. คนในชุมชนมีความสามัคคี

4. คนในชุมชนมีความทะเยอทะยาน

45. ข้อใดคืออุดมการณ์ของระบอบประชาธิปไตย

1. อำนาจเป็นของผู้นำเท่านั้น
2. อำนาจอธิปไตยเป็นของประชาชน
3. ประชาชนเป็นเพียงกลไกหนึ่งของรัฐบาล
4. กฎหมายและนโยบายต่างๆ อยู่ภายใต้การตัดสินใจของผู้นำคนเดียวเท่านั้น

46. เพราะเหตุใดวิชาเศรษฐศาสตร์จึงให้ความสำคัญกับการจัดสรรทรัพยากรให้เกิดประโยชน์อย่างคุ้มค่า

1. เพราะทรัพยากรมีราคาแพง
2. เพราะทรัพยากรมีอยู่อย่างจำกัด
3. เพราะทรัพยากรเป็นสิ่งที่ใช้แล้วหมดไป
4. เพราะทรัพยากรไม่สามารถเกิดขึ้นใหม่ได้

47. ค่าเสียโอกาสของหนูดีที่เลือกไปเที่ยวกับเพื่อนแทนการอ่านหนังสือเตรียมสอบอยู่ที่บ้านคืออะไร

1. การสอบไม่ผ่าน 2. การไม่ได้อ่านหนังสือ

3. การไม่ได้ปฏิบัติตนเป็นนักเรียนที่ดี 4. การเสียค่าใช้จ่ายในการไปเที่ยวกับเพื่อน

48. เพราะเหตุใดจึงต้องมีการคุ้มครองผู้บริโภค

1. เพื่อให้ผู้บริโภคมีโอกาสซื้อสินค้าและบริการในราคาถูก
2. เพื่อให้ผู้บริโภคมีโอกาสเลือกสินค้าและบริการตามที่ต้องการ
3. เพื่อให้ผู้บริโภคได้รับความพอใจในการบริโภคสินค้าและบริการ
4. เพื่อให้ผู้บริโภคได้รับความปลอดภัยในการบริโภคสินค้าและบริการ

49. ข้อใดเป็นสิทธิผู้บริโภคขั้นพื้นฐานตามพระราชบัญญัติคุ้มครองผู้บริโภค พ.ศ. 2522 (แก้ไขเพิ่มเติมฉบับที่ 2) พ.ศ. 2541

1. สิทธิที่จะได้รับอิสระในการเลือกใช้สินค้า
2. สิทธิที่จะได้รับการบริโภคสินค้าในราคาที่เหมาะสม
3. สิทธิที่จะได้รับการยกเว้นในการเลือกซื้อสินค้าผูกขาด
4. สิทธิที่จะได้รับการประกันสินค้าเป็นระยะเวลา 3 เดือนหลังการซื้อ

50. หากนักเรียนซื้อผลิตภัณฑ์ขนมขบเคี้ยวและเกิดอันตรายต่อร่างกาย นักเรียนสามารถร้องเรียนได้ที่หน่วยงานใด

1. สำนักงานมาตรฐานอุตสาหกรรม
2. กรมการแพทย์ กระทรวงสาธารณสุข
3. สำนักงานคณะกรรมการอาหารและยา
4. สำนักงานคณะกรรมการคุ้มครองผู้บริโภค

51. บุคคลใดปฏิบัติตามพระราชบัญญัติลิขสิทธิ์ พ.ศ. 2537 ได้ถูกต้อง

1. ใจดีซื้อแผ่นซีดีของแท้มาฟัง
2. น้ำฝนก๊อปปี้หนังต่างประเทศมาวางขายแผ่นละ 40 บาท
3. น้ำขิงไปซื้อโปรแกรมคอมพิวเตอร์ที่ลอกเลียนแบบของจริงมาใช้ที่สำนักงาน
4. สายฟ้านำเพลงของนักร้องขวัญใจวัยรุ่นไปใส่ทำนองใหม่แล้ววางขายในกลุ่มเพื่อน

52. ข้อใดเป็นการเพิ่มมูลค่าในการผลิตสินค้าและบริการ โดยการนำความถนัดของตนเองมาสร้างสรรค์ผลิตสินค้าและบริการ

1. ต้นพัฒนาบ้านสวนของตนให้กลายเป็นแหล่งเรียนรู้ของชุมชน
2. ต้องออกแบบสบู่สมุนไพรให้มีรูปทรงแปลกตาและมีความทันสมัย
3. ตุ้มนำผ้าซิ่นไทลื้อที่มีลวดลายสวยงามมาทำกระเป๋าถือเพื่อขายนักท่องเที่ยว
4. แต้วดัดแปลงบ้านพักริมแม่น้ำโขงของตนให้เป็นห้องจัดแสดงภาพถ่ายที่สะท้อนวิถีชีวิตของผู้คน

53. ข้อใดมีความสอดคล้องกับการออมมากที่สุด

1. แตงกวามีเงินจากการใช้จ่ายเดือนละ 3,000 บาท
2. สมโอได้รับเงินเดือน 15,000 บาท มีรายจ่ายเพื่อการลงทุน 14,000 บาท
3. ชมพู่นำเงินที่เหลือเก็บไปลงทุนเปิดร้านอาหาร ต่อมาเกิดปัญหาสภาพคล่องต้องปิดกิจการ
4. น้อยหน่าใช้จ่ายอย่างประหยัดและทำงานพิเศษหารายได้เสริมเพื่อให้เพียงพอกับค่าใช้จ่ายในครอบครัว

54. ข้อใดเป็นวัตถุประสงค์หลักของภาครัฐในการสนับสนุนส่งเสริมสินค้า OTOP

1. เพื่อเป็นการเพิ่มรายได้ให้กับประเทศ
2. เพื่อสร้างความมั่นคงทางเศรษฐกิจให้กับคนในชุมชน
3. เพื่อต้องการเพิ่มปริมาณสินค้าส่งออกของไทยสู่ตลาดต่างประเทศ
4. เพื่อเปลี่ยนค่านิยมของคนไทยให้หันมาบริโภคสินค้าภายในประเทศ

55. ข้อใดเป็นปัญหาสำคัญที่สุดของการออมในสังคมไทย

1. ประชากรส่วนใหญ่มีรายได้น้อย
2. ประชากรขาดความรู้เรื่องการออม
3. สถาบันการเงินกระจุกตัวอยู่ในเมือง
4. เงินฝากธนาคารมีอัตราดอกเบี้ยต่ำเกินไป

56. ข้อใดสอดคล้องกับกฎอุปสงค์

1. คนไทยเชื้อสายจีนซื้อของเซ่นไหว้มากขึ้นในช่วงตรุษจีน
2. ชาวบ้านซื้อเครื่องอุปโภคบริโภคมากขึ้นในช่วงที่ห้างสรรพสินค้าลดราคา
3. ผู้ปกครองซื้อชุดนักเรียนและอุปกรณ์การศึกษามากขึ้นในช่วงก่อนเปิดเทอม
4. ประชาชนจำนวนมากเดินทางท่องเที่ยวและจับจ่ายใช้สอยมากขึ้นในช่วงเทศกาลสงกรานต์

57. การเปลี่ยนแปลงของสินค้าในข้อใดเป็นไปตามกฎของอุปทาน

1. ยอดจำหน่ายน้ำส้มคั้นสูงขึ้น เพราะมีผู้บริโภคเพิ่มขึ้น
2. บ้านจัดสรรปรับราคาสูงขึ้น เพราะต้นทุนการผลิตเพิ่มขึ้น
3. จากเหตุการณ์อุทกภัยทำให้ผลผลิตผักลดลงมาก ราคาผักจึงสูงขึ้น
4. ราคาน้ำมันปาล์มสูงขึ้น พ่อค้าจึงสั่งน้ำมันปาล์มจากต่างประเทศเข้ามาขาย

58. ราคาดุลยภาพการตลาดจะเกิดขึ้นเมื่อใด

1. จำนวนผู้ซื้อเท่ากับจำนวนผู้ขาย
2. ปริมาณเสนอซื้อสมดุลกับราคาเสนอขาย
3. ผู้ซื้อสามารถซื้อสินค้าได้ตามจำนวนที่ต้องการ
4. อุปสงค์ส่วนเกินและอุปทานส่วนเกินมีค่าเท่ากับศูนย์

59. ข้อใดเป็นการดำเนินชีวิตที่สอดคล้องกับหลักปรัชญาเศรษฐกิจพอเพียง

1. กินอยู่อย่างประหยัดไม่ฟุ้งเฟ้อ

2. อยู่ดีกินดีตามอย่างเพื่อนฝูง

3. ประหยัดและเก็บเงินให้ได้มาก

4. กู้เงินมาใช้เพื่อรักษาฐานะ

60. ทางสายกลางตามหลักปรัชญาเศรษฐกิจพอเพียง สอดคล้องกับแนวการประพฤติในข้อใด

1. ไม่คบค้ากับต่างชาติ
2. ค้าขายโดยไม่มุ่งกำไร
3. ไม่ซื้อสินค้าที่ชอบเลย แม้มีรายได้มากก็ตาม
4. ประกอบอาชีพสุจริต มีความประหยัด มีคุณธรรม

61. ข้อใดเป็นแนวทางการแก้ปัญหาเศรษฐกิจในระดับชุมชนที่ทำให้ชุมชนเข้มแข็ง

1. ยึดแนวทางบริโภคนิยมและวัตถุนิยม
2. ดำเนินชีวิตตามความต้องการของตนเอง
3. ดำเนินชีวิตตามหลักปรัชญาเศรษฐกิจพอเพียง
4. ส่งเสริมและสนับสนุนนโยบายงบประมาณเพื่อให้ชาวบ้านกู้ยืม

62. สถาบันการเงินในข้อใดมีบทบาทหน้าที่หลักแตกต่างจากสถาบันการเงินอื่น

1. ธนาคารออมสิน
2. สหกรณ์ออมทรัพย์
3. ธนาคารอิสลามแห่งประเทศไทย
4. ธนาคารเพื่อการส่งออกและนำเข้าแห่งประเทศไทย

63. ปัจจัยที่เป็นตัวกำหนดการลงทุนในข้อใดมีความสัมพันธ์กับภาวะเงินเฟ้อและเงินฝืดมากที่สุด

1. ค่าของเงิน
2. ผลตอบแทนและความเสี่ยง
3. จำนวนทรัพย์สินที่จำหน่ายในตลาด
4. การคาดคะเนที่เกี่ยวกับเหตุการณ์ต่างๆ ในอนาคต

64. “เกิดช่องว่างทางเศรษฐกิจและสังคม ทำให้เกิดการผูกขาดของผู้ที่มีกำลังทุนในทางเศรษฐกิจ และอาจมีการเอารัดเอาเปรียบซึ่งเกิดจากการผูกขาดของเจ้าของทุน” เป็นข้อเสียของระบบเศรษฐกิจใด

1. ระบบเศรษฐกิจแบบผสม
2. ระบบเศรษฐกิจแบบทุนนิยม
3. ระบบเศรษฐกิจแบบสังคมนิยม
4. ระบบเศรษฐกิจแบบคอมมิวนิสต์

65. การรวมเป็นประชาคมเศรษฐกิจอาเซียน มีเป้าหมายสำคัญอย่างไร

1. เพื่อการแบ่งตลาดและฐานการผลิตเดียว
2. กำจัดอุปสรรคที่กีดกันการค้าและบริการ
3. เป็นตัวกลางประสานงานด้านนโยบายน้ำมัน
4. เพื่อประโยชน์ด้านการค้าเสรีระหว่างประเทศสมาชิก

66. เพราะเหตุใดในการศึกษาเรื่องราวสมัยก่อนประวัติศาสตร์ จึงต้องอาศัยผลจากเครื่องมือเครื่องใช้ของมนุษย์เป็นหลัก

1. ให้ข้อมูลที่เป็นจริง 2. วิเคราะห์ตีความง่าย

3. ยังไม่มีการจดบันทึก 4. มีหลักฐานให้ศึกษามาก

67. ถ้าในปัจจุบันประเทศไทยยังใช้ระบบศักราชแบบรัตนโกสินทร์ศก (ร.ศ.) พุทธศักราช 2555 จะตรงกับรัตนโกสินทร์ศกใด

1. ร.ศ. 230 2. ร.ศ. 231
2. ร.ศ. 232 4. ร.ศ. 233

68. เพราะเหตุใดการตีความข้อมูลจากหลักฐานชิ้นเดียวกันหรือในเรื่องเดียวกันจึงมีความแตกต่างกัน

1. ถูกตีความในพื้นที่ที่ต่างกัน 2. ถูกตีความในช่วงเวลาที่ต่างกัน

3. ถูกตีความจากทฤษฎีที่ต่างกัน 4. ถูกตีความจากผู้ศึกษาที่ต่างกัน

69. ข้อความในศิลาจารึกที่กล่าวว่า “เมื่อชั่วพ่อขุนรามคำแหง เมืองสุโขทัยนี้ดี ในน้ำมีปลา ในนามีข้าว...” แสดงว่าสุโขทัยมีความอุดมสมบูรณ์ดี ข้อความดังกล่าวนี้จัดอยู่ในขั้นตอนใดของวิธีการทางประวัติศาสตร์

1. การรวบรวมหลักฐาน 2. การประเมินคุณค่าของหลักฐาน

3. การวิเคราะห์ สังเคราะห์ข้อมูล 4. การเรียบเรียงหรือการนำเสนอ

70. การวิเคราะห์ข้อมูลและการสังเคราะห์ข้อมูลมีประโยชน์อย่างไร

1. ทำให้ข้อมูลมีความกระชับรัดกุมยิ่งขึ้น
2. แสดงความสัมพันธ์ที่ต่อเนื่องกันของเหตุการณ์
3. ทำให้ทราบองค์ประกอบที่ก่อให้เกิดเหตุการณ์ขึ้น
4. สามารถแยกข้อมูลจริงและข้อมูลปลอมออกจากกัน

71. ความเจริญของชุมชนโบราณในแต่ละแห่ง เราสามารถพิจารณาได้จากอะไร

1. ขนาดพื้นที่ของชุมชน 2. ซากเมล็ดพืชที่บริโภค

3. คุณภาพของเครื่องมือที่ใช้ 4. จำนวนโครงกระดูกที่ขุดพบ

72. หลักฐานใดที่ช่วยยืนยันว่า สุโขทัยเป็นเมืองที่มีความเจริญมาก่อนที่คนไทยจะสถาปนาเป็นราชธานี

1. ศาสนสถานศิลปะขอม 2. เจดีย์ทรงพุ่มข้าวบิณฑ์

3. ข้อความจากศิลาจารึก 4. เรื่องราวจากเอกสารจีน

73. ข้อใดต่อไปนี้ *ไม่ใช่* ภูมิปัญญาในสมัยสุโขทัยที่เกิดจากลักษณะทางภูมิศาสตร์

1. การสร้างตระพังไว้เก็บน้ำ
2. การผสมตะกั่วในการหลอมสำริด
3. การใช้ศิลาแลงสร้างโบสถ์และวิหาร
4. การเผาเครื่องสังคโลกด้วยเตาทุเรียงในฤดูฝน

74. ลักษณะทางเศรษฐกิจของภูมิภาคเอเชียตะวันออกเฉียงใต้ในข้อใดที่คงอยู่ตั้งแต่สมัยโบราณจนถึงปัจจุบัน

1. การแบ่งชนชั้นทางสังคมระหว่างเจ้านายกับทาส
2. การทำสงครามเพื่อกวาดต้อนผู้คนและทรัพย์สินมีค่า
3. การประกอบอาชีพทางการเกษตรและค้าขายกับภายนอก
4. การปกครองที่ยึดพระปรีชาสามารถของกษัตริย์ผู้เป็นประมุข

75. ประชาคมอาเซียนเกิดขึ้นจากความจำเป็นในด้านใดเป็นสำคัญ

1. ความมั่นคง

2. การพัฒนาเศรษฐกิจ

3. การป้องกันภัยพิบัติ

4. ความสำคัญของวัฒนธรรม

76. แหล่งมรดกโลกทางวัฒนธรรมในภูมิภาคเอเชียตะวันออกเฉียงใต้ข้อใดที่มีความเป็นมาแตกต่างจากแหล่งอื่น

1. เมืองมะละกา มาเลเซีย
2. พรหมบะนัน อินโดนีเซีย
3. โบสถ์สมัยบาโรก ฟิลิปปินส์
4. กลุ่มโบราณสถานมิเซิน เวียดนาม

77. อุทยานประวัติศาสตร์สุโขทัยได้รับการขึ้นทะเบียนเป็นมรดกโลกทางวัฒนธรรมด้วยเหตุผลที่ว่าเป็นตัวแทนถึงผลงานชิ้นเอกอันทรงคุณค่าและมีเอกลักษณ์เฉพาะตัว โบราณสถานใดที่สะท้อนเอกลักษณ์ของสุโขทัยได้ดีที่สุด

1. วัดศรีชุม 2. วัดช้างล้อม

3. วัดมหาธาตุ 4. วัดนางพญา

78. เพราะเหตุใดเราจึงควรศึกษาสภาพการณ์ทั่วไปของชุมชนไทยในช่วงก่อนการสถาปนาอาณาจักรอยุธยา

1. เพื่อให้เห็นความสำคัญของผู้นำไทย
2. เพื่อให้เข้าใจภาพรวมของชุมชนไทย
3. เพื่อยืนยันว่าอาณาจักรอยุธยามีอยู่จริง
4. เพื่อให้รู้ว่าชาติไทยเป็นชนชาติที่เก่าแก่ที่สุดในภูมิภาค

79. การปฏิรูปการปกครองในสมัยสมเด็จพระบรมไตรโลกนาถมีลักษณะอย่างไร

1. กระจายอำนาจและรวมหน้าที่
2. กระจายอำนาจและแบ่งแยกหน้าที่
3. รวมอำนาจเข้าสู่ศูนย์กลางและรวมหน้าที่
4. รวมอำนาจเข้าสู่ศูนย์กลางและแบ่งแยกหน้าที่

80. การสร้างสรรค์ศิลปวัฒนธรรมของชาวไทยสมัยอยุธยาได้รับอิทธิพลจากข้อใดมากที่สุด

1. พระพุทธศาสนา 2. การประกอบอาชีพ

3. ธรรมชาติที่งดงาม 4. อารยธรรมตะวันตก

81. เหตุการณ์ในข้อใดต่อไปนี้ที่แสดงถึงพระปรีชาสามารถและความกล้าหาญของสมเด็จพระนเรศวรมหาราชมากที่สุด

1. ปีนค่ายข้าศึก 2. โจมตีเมืองแครง

3. กระทำยุทธหัตถี 4. ประกาศอิสรภาพ

82. นโยบายการต่างประเทศของอยุธยาในสมัยสมเด็จพระนารายณ์มหาราชสามารถสรุปได้ตามข้อใด

1. พึ่งพิงเป็นหลัก 2. โอนอ่อนผ่อนตาม

3. ปิดประตูไม่ยอมรับ 4. ให้ถ่วงดุลอำนาจกัน

83. ภายหลังที่สมเด็จพระเจ้าตากสินมหาราชทรงกอบกู้เอกราชได้สำเร็จ ข้อใดนับว่าเป็นจุดเริ่มต้นของการรวบรวมพระราชอาณาจักรที่แตกแยกให้เป็นอันหนึ่งอันเดียวกัน

1. ปราบปรามกลุ่มชุมนุมต่างๆ
2. รบชนะดินแดนต่างๆ ใกล้เคียง
3. สถาปนากรุงธนบุรีเป็นราชธานี
4. จัดระบบการปกครองให้เป็นระเบียบ

84. ข้อใดกล่าวถึงลักษณะประชากรและวัฒนธรรมของภูมิภาคเอเชียใต้ *ไม่* ถูกต้อง

1. มีประเพณีวัฒนธรรมเดียวกัน
2. ส่วนใหญ่มีความคิดอนุรักษนิยม
3. มีประชากรหลากหลายเชื้อชาติ
4. นับถือศาสนาและพูดภาษาต่างกัน

85. เพราะเหตุใดประชากรในภูมิภาคเอเชียตะวันตกเฉียงใต้จึงมีวัฒนธรรมการตั้งถิ่นฐานแบบเร่ร่อน

1. มีความเชื่อในศาสนาเกี่ยวกับการเดินทาง
2. อพยพตามฝูงสัตว์เพื่อล่าสัตว์ในฤดูต่างๆ
3. มีภูมิประเทศแห้งแล้ง ซึ่งยากลำบากต่อการเพาะปลูก
4. เกิดภัยธรรมชาติในแต่ละพื้นที่ จึงต้องหลบหนีเพื่อความอยู่รอด

86. ความเชื่อเรื่องอาณัติแห่งสวรรค์ส่งผลต่อชาวจีนโบราณอย่างไร

1. ชาวจีนขาดความกระตือรือร้นและรอความช่วยเหลือจากสวรรค์
2. เกิดการลุกฮือของราษฎรเพื่อล้มล้างราชวงศ์เดิมแล้วตั้งราชวงศ์ใหม่
3. ชาวจีนอยู่อย่างสันติสุขเพราะทุกคนยอมรับผู้ปกครองที่สวรรค์เลือกให้
4. เกิดการเลือกผู้นำด้วยวิธีการเสี่ยงทายเพื่อจะได้ผู้นำตามที่สวรรค์ต้องการ

87. สาเหตุใดที่ทำให้รัชกาลที่ 1 โปรดเกล้าฯ ให้มีการตรวจชำระกฎหมายขึ้นใหม่

1. กฎหมายเดิมที่ใช้อยู่ไม่มีความยุติธรรม
2. ชาติอื่นดูถูกว่ากฎหมายไทยไร้ความศักดิ์สิทธิ์
3. โบราณราชประเพณีกำหนดให้มีการตรวจชำระทุกครั้งที่เปลี่ยนรัชกาลใหม่
4. พระองค์เกรงว่าผู้รู้กฎหมายจะค่อยๆ หายไป จึงให้รวบรวมไว้เป็นลายลักษณ์อักษร

88. ลักษณะเด่นของระบบเจ้าภาษีนายอากรตรงกับข้อใด

1. การเก็บภาษีเป็นเงินแทนสิ่งของ
2. การผูกขาดการจัดเก็บภาษีโดยรัฐ
3. การเปิดโอกาสให้เอกชนประมูลจัดเก็บภาษี
4. การจัดเก็บภาษีจากการชักส่วนผลผลิตที่ราษฎรทำได้

89. ข้อใดเป็นกลไกสำคัญในการควบคุมกำลังคนในระบบไพร่

1. ไพร่ต้องสังกัดมูลนาย
2. ไพร่จับจองที่ดินไม่ได้
3. ไพร่เปลี่ยนแปลงสถานะไม่ได้
4. ไพร่ต้องมาทำงานให้กับทางราชการ

90. การปกครองแบบเทศาภิบาลเป็นการปกครองในลักษณะเช่นใด

1. แบ่งอำนาจกันปกครอง

2. รวมอำนาจเข้าสู่ศูนย์กลาง

3. กระจายอำนาจสู่ท้องถิ่น

4. ปกครองกันเองอย่างอิสระ

91. หลังการเปลี่ยนแปลงการปกครองมาเป็นระบอบประชาธิปไตยอันมีพระมหากษัตริย์ทรงเป็นประมุข การเปลี่ยนแปลงที่แตกต่างจากระบอบสมบูรณาญาสิทธิราชย์ที่เห็นได้อย่างชัดเจนที่สุดคือข้อใด

1. อำนาจสูงสุดอยู่ในมือประชาชนอย่างแท้จริง
2. ประชาชนได้รับสิทธิเสรีภาพในด้านต่างๆ มากขึ้นทันที
3. การมีรัฐธรรมนูญเป็นกฎหมายสูงสุดในการปกครองประเทศ
4. ผู้นำประเทศมีอำนาจเด็ดขาดในการตัดสินใจเรื่องการบริหารประเทศ

92. หนังสือพระราชนิพนธ์ในพระบาทสมเด็จพระเจ้าอยู่หัวภูมิพลอดุลยเดชเรื่องใดที่ทรงได้รับแรงบันดาลพระทัยจากชาดกในพระพุทธศาสนา

1. ติโต 2. พระมหาชนก

3. เรื่องทองแดง 4. นายอินทร์ผู้ปิดทองหลังพระ

93. งานศิลปะของยุโรปสมัยกลางสะท้อนให้เห็นถึงอะไรมากที่สุด

1. อิทธิพลครอบงำของคริสต์ศาสนา
2. ความสนใจในธรรมชาติและสังคม
3. ความงดงามของศิลปะสมัยคลาสสิก
4. พระราชอำนาจของพระมหากษัตริย์

94. มรดกทางการเมืองที่ออสเตรเลียทิ้งไว้ให้แก่สังคมโลกคือข้อใด

1. ระบอบคอมมิวนิสต์ 2. ระบอบประชาธิปไตย

3. แนวคิดเรื่องสิทธิมนุษยชน 4. การลงคะแนนเสียงโดยวิธีลับ

95. ภายหลังสงครามโลกครั้งที่ 2 ประเทศต่างๆ มักใช้วิธีการใดในการเพิ่มอำนาจการต่อรองของตน

1. การตั้งกำแพงภาษีสูง 2. ใช้นโยบายปิดประเทศ

3. รวมตัวเป็นกลุ่มประเทศ 4. คบแต่กับชาติมหาอำนาจ

96. เครื่องมือทางภูมิศาสตร์ในข้อใดสามารถใช้เปรียบเทียบการเปลี่ยนแปลงของพื้นที่ป่าชายเลนในประเทศไทยระหว่าง พ.ศ. 2530 กับ พ.ศ. 2555 ได้ดีที่สุด

1. แผนที่ภูมิประเทศ

2. ภาพจากดาวเทียม

3. ภาพถ่ายทางอากาศ

4. แผนที่ทรัพยากรธรรมชาติ

97. วิธีการใดต่อไปนี้เป็นส่วนหนึ่งของการใช้ระบบสารสนเทศภูมิศาสตร์ (GIS)

1. การขายสินค้าทางสื่ออิเล็กทรอนิกส์
2. การใช้คอมพิวเตอร์ทำกราฟแสดงการส่งออกสินค้า
3. การรับฟังข่าวการพยากรณ์อากาศประจำวันทางวิทยุ
4. การใช้แผนที่สำรวจเส้นทางคมนาคมภายในกรุงเทพมหานคร

98. วันที่ 25 มิถุนายน เวลา 18.00 น. ได้เกิดแผ่นดินไหวที่กรุงโตเกียว ประเทศญี่ปุ่น ดังนั้น ที่ประเทศพม่าจะตรงกับวันและเวลาใด

1. วันที่ 25 มิถุนายน เวลา 14.00 น.
2. วันที่ 25 มิถุนายน เวลา 15.00 น.
3. วันที่ 24 มิถุนายน เวลา 10.00 น.
4. วันที่ 24 มิถุนายน เวลา 09.00 น.

99. การนำเสนอข้อมูลทางภูมิศาสตร์รูปแบบใดมีความเหมาะสมมากที่สุดสำหรับข้อมูลการจำแนกประเภทดินของแต่ละประเทศในยุโรป

1. แบบแผนภูมิ และแบบแผนที่
2. แบบบรรยาย และแบบตาราง
3. แบบแผนที่ และแบบตาราง
4. แบบตาราง และแบบแผนภูมิ

100. อิทธิพลในข้อใดที่ส่งผลให้ภาคตะวันออกเฉียงเหนือเกิดอุทกภัยบ่อยครั้ง

1. พายุไซโคลน 2. พายุดีเปรสชัน

3. ลมมรสุมตะวันตกเฉียงใต้ 4. ลมมรสุมตะวันออกเฉียงเหนือ

101. เพราะเหตุใดภาคตะวันออกเฉียงเหนือจึงมีการเลี้ยงสัตว์ประเภทโคเนื้อและโคนมมากกว่าภาคอื่นๆ

1. มีทุ่งหญ้ากว้างขวาง
2. มีการคมนาคมสะดวก
3. มีผู้สนับสนุนด้านเงินทุน
4. มีแรงงานจำนวนมากและค่าแรงถูก

102. การเปลี่ยนแปลงทางสังคมและวัฒนธรรมไทยในปัจจุบันเกิดจากปัจจัยใดเป็นหลัก

1. ระดับการศึกษาของประชากร

2. จำนวนประชากรที่เพิ่มมากขึ้น

3. ความเจริญทางด้านเทคโนโลยี

4. การติดต่อค้าขายกับต่างประเทศ

103. เพราะเหตุใดเขตเกาะและหมู่เกาะในทวีปเอเชีย จึงมักจะเกิดแผ่นดินไหวบ่อยครั้ง

1. เปลือกโลกมีอายุน้อย 2. อิทธิพลจากกระแสน้ำ

3. ปริมาณน้ำใต้ดินมีน้อย 4. มีเกาะและหมู่เกาะจำนวนมาก

104. เพราะเหตุใดภูมิภาคเอเชียกลางจึงมีการเจริญเติบโตทางด้านเศรษฐกิจช้ากว่าภูมิภาคอื่นๆ ในทวีปเอเชีย

1. ลักษณะที่ตั้งของภูมิภาค
2. จำนวนประชากรภายในภูมิภาค
3. การแยกตัวออกจากสหภาพโซเวียต
4. การนับถือศาสนาของประชาชนในภูมิภาค

105. เพราะเหตุใดวัฒนธรรมของประเทศภูมิภาคเอเชียตะวันออกจึงมีความคล้ายคลึงกัน

1. นับถือศาสนาเหมือนกัน
2. เป็นกลุ่มชาติพันธุ์เดียวกัน
3. มีการติดต่อค้าขายกันมานาน
4. ได้รับอารยธรรมจากแหล่งเดียวกัน

106. ปัจจัยข้อใดที่ทำให้ชาวยุโรปอพยพเข้ามาอยู่อาศัยในทวีปออสเตรเลียจำนวนมาก

1. สภาพทางสังคมดี
2. สภาพทางเศรษฐกิจดี
3. มีภูมิอากาศคล้ายคลึงกับยุโรป
4. มีเสถียรภาพทางการเมืองมั่นคง

107. การผลิตไวน์เหมาะกับลักษณะภูมิอากาศแบบใดในประเทศออสเตรเลีย

1. ภูมิอากาศแบบสะวันนา
2. ภูมิอากาศแบบอบอุ่นชื้น
3. ภูมิอากาศแบบกึ่งทะเลทราย
4. ภูมิอากาศแบบเมดิเตอร์เรเนียน

108. ข้อใดเป็นโครงการในพระราชดำริของพระบาทสมเด็จพระเจ้าอยู่หัวเพื่อแก้ปัญหาดินถล่ม

1. โครงการแก้มลิง

2. โครงการแกล้งดิน

3. โครงการฝายทดน้ำ

4. โครงการปลูกหญ้าแฝก

109. แนวทางการป้องกันในระยะยาวข้อใดที่สามารถช่วยบรรเทาผลกระทบจากการเกิดสึนามิได้ดีที่สุด

1. การปลูกป่าชายเลน
2. การสร้างแนวกำแพงป้องกันคลื่น
3. การสร้างศูนย์อพยพและศูนย์เตือนภัย
4. การรื้อถอนสิ่งปลูกสร้างบริเวณชายหาด

110. ปัจจัยข้อใดที่ทำให้ทวีปยุโรปมีความเหมาะสมในการตั้งถิ่นฐานมากที่สุด

1. มีตำแหน่งที่ตั้งเหมาะสม
2. มีลักษณะภูมิอากาศเอื้อต่อการอยู่อาศัย
3. มีลักษณะพืชพรรณธรรมชาติที่หลากหลาย
4. มีทรัพยากรธรรมชาติต่างๆ อุดมสมบูรณ์มาก

111. เขตที่ราบลุ่มแม่น้ำและที่ราบชายฝั่งทะเลของทวีปแอฟริกามีการประกอบกิจกรรมทางเศรษฐกิจที่สำคัญคล้ายคลึงกับเขตภูมิลักษณ์ใดในทวีปยุโรป

1. เขตที่ราบสูงตอนกลาง
2. เขตภูเขาหินใหม่ตอนใต้
3. เขตที่ราบใหญ่ตอนกลาง
4. เขตเทือกเขาหินเก่าทางตะวันตกเฉียงใต้

112. เพราะอะไรประเทศต่างๆ ในทวีปยุโรปจึงมีอัตราการเพิ่มของประชากรต่ำ

1. มีความเจริญทางด้านเศรษฐกิจมาก
2. ลักษณะพันธุกรรมของชาวผิวขาวที่มีบุตรน้อย
3. ขนาดพื้นที่ของทวีปมีจำกัดไม่เพียงพอต่อจำนวนประชากรที่เพิ่มขึ้น
4. ทัศนคติของประชากรที่ไม่นิยมการมีบุตรมากและนโยบายวางแผนครอบครัว

113. สาเหตุข้อใดที่ส่งผลให้บริเวณชายฝั่งตะวันตกทางตอนใต้ของทวีปแอฟริกาเกิดลักษณะภูมิประเทศแบบทะเลทราย

1. อิทธิพลของกระแสน้ำเย็น 2. การตัดไม้ทำลายป่าในอดีต

3. การเกิดแนวพัดสอบของลม 4. ปรากฏการณ์น้ำเกิด-น้ำตาย

114. เพราะอะไรการทำเหมืองแร่ของทวีปแอฟริกาจึงจำกัดอยู่ในบางบริเวณเท่านั้น

1. ขาดแคลนแรงงานมีฝีมือ
2. ขาดการสำรวจและบุกเบิก
3. ทรัพยากรแร่นำมาใช้ประโยชน์ได้ไม่คุ้มค่า
4. ทรัพยากรแร่มีอยู่อย่างจำกัดในบางบริเวณเท่านั้น

115. การแก้ปัญหาสิ่งแวดล้อมของทวีปแอฟริกาควรดำเนินการตามข้อใดมากที่สุด

1. ให้ความรู้แก่ประชาชน
2. ออกกฎหมายที่มีโทษรุนแรง
3. จัดตั้งองค์กรสิ่งแวดล้อมเอกชน
4. ขอเงินทุนช่วยเหลือจากต่างประเทศ

116. บริเวณที่เรียกว่า เกรตเพลนส์ (Great Plains) ในทวีปอเมริกาเหนือเหมาะสมที่จะประกอบอาชีพใด

1. การเลี้ยงสัตว์

2. การเกษตรกรรม

3. การพาณิชยกรรม

4. การอุตสาหกรรม

117. ประชากรในทวีปอเมริกาเหนือกลุ่มแองโกลอเมริกามีลักษณะทางวัฒนธรรมแบบใด

1. ยุโรปใต้ 2. อังกฤษ

3. ฝรั่งเศส 4. โปรตุเกส

118. ข้อใดกล่าวได้ถูกต้องเกี่ยวกับลักษณะทางประชากรของทวีปอเมริกาใต้

1. เป็นเขตที่มีประชากรเบาบางของโลก
2. เป็นเขตที่มีประชากรหนาแน่นของโลก
3. ประชากรตั้งถิ่นฐานมากบริเวณเทือกเขาแอนดีส
4. ประชากรอาศัยอยู่หนาแน่นบริเวณที่ราบลุ่มน้ำแอมะซอน

119. ประเทศเวเนซุเอลาสามารถพัฒนาเศรษฐกิจให้เจริญเติบโตได้อย่างรวดเร็วเนื่องมาจากอะไร

1. มีแรงงานที่มีคุณภาพมาก
2. อยู่ติดกับประเทศขนาดใหญ่
3. มีรายได้สูงจากการส่งออกน้ำมัน
4. ไม่ได้รับผลกระทบจากภัยธรรมชาติ

120. ข้อใดเป็นปัญหาสิ่งแวดล้อมที่เกิดในเมืองใหญ่ของประเทศบราซิล อาร์เจนตินา เปรู เวเนซุเอลา และโคลอมเบีย

1. การทำไร่เลื่อนลอย
2. ไฟป่าและความแห้งแล้งที่ยาวนาน
3. การปล่อยของเสียลงแหล่งน้ำธรรมชาติ
4. เกิดมลพิษมากจากยานยนต์และโรงงาน

**เฉลยข้อสอบ**

 **ชุดที่ 1 แนวข้อสอบ O-Net วิชา สังคมศึกษา**

| **ข้อที่** | **เฉลย** | **เหตุผลประกอบ** |
| --- | --- | --- |
| 1. | **2** | การอยู่ร่วมกันของศาสนิกชนศาสนาต่างๆ อย่างสงบสุขนั้น ควรเริ่มต้นจากการมีความรู้ความเข้าใจในความแตกต่างของแต่ละศาสนา อันจะนำไปสู่การปฏิบัติต่อกันอย่างถูกต้องและเคารพซึ่งกันและกัน |
| 2. | **2** | คริสต์ศาสนานิกายโรมันคาทอลิกมีพิธีศีลศักดิ์สิทธิ์ 7 พิธี ได้แก่ พิธีศีลล้างบาป พิธีศีลกำลัง พิธีศีลมหาสนิท พิธีศีลแก้บาป พิธีศีลบวชหรือศีลอนุกรม และพิธีศีลสมรส แต่คริสต์ศาสนานิกายโปรเตสแตนต์ จะมีพิธีศีลศักดิ์สิทธิ์เพียง 2 พิธี ได้แก่ พิธีศีลล้างบาป (นิกายโปรเตสแตนต์ เรียกว่า “พิธีบัปติสมา” หรือ “พิธีบัพติศมา”) และพิธีศีลมหาสนิท |
| 3. | **4** | การประกอบพิธีฮัจญ์นั้น หากมุสลิมคนใดยังไม่มีความพร้อมด้านการเงินและสุขภาพ ก็ยังไม่ต้องปฏิบัติก็ได้ โดยไม่ถือว่าผิดหลักศาสนาแต่อย่างใด แต่คนที่มีความพร้อมแล้วจะต้องเดินทางไปประกอบพิธีฮัจญ์ในเดือน 12 ตามปฏิทินอิสลาม ณ มัสญิดอัลกะอ์บะฮ์ นครมักกะฮ์ ประเทศซาอุดีอาระเบีย ซึ่งจุดมุ่งหมายของการประกอบพิธีฮัจญ์ คือ มุ่งให้ชาวมุสลิมรำลึกและนอบน้อมต่ออัลลอฮ์ รวมถึงเป็นการเจริญรอยตามแบบอย่างศาสดามุฮัมมัดที่เสด็จมานมัสการสถานที่ศักดิ์สิทธิ์แห่งนี้ก่อนสิ้นพระชนม์ |
| 4. | **3** | การนับศักราชอิสลามหรือฮิจเราะฮ์ศักราช (ฮ.ศ.) เริ่มต้นขึ้นเมื่อศาสดามุฮัมมัดอพยพหนีภัยจากนครมักกะฮ์ไปที่เมืองยัทริบ ซึ่งตรงกับปี ค.ศ.622 เมืองยัทริบนี้เป็นเมืองแรกที่ศาสนาอิสลามประดิษฐานอย่างมั่นคง จึงเปลี่ยนชื่อใหม่เป็น “มะดีนะฮ์” แปลว่า นครของท่านศาสดา |
| 5. | **1** | ศีลกำลังเป็นพิธีกรรมที่มุขนายกเขตมิซซังเจิมน้ำมันเป็นรูปกางเขนบนหน้าผากของเด็กโตที่รู้รับผิดชอบแล้ว เพื่อแสดงว่าพระจิตเสด็จเข้าสู่จิตใจของผู้นั้นแล้ว หลังจากทำพิธีนี้แล้วจึงจะถือว่าผู้นั้นเป็นชนชาวคริสต์โดยสมบูรณ์ |
| 6. | **3**  | วิธีถ่ายทอดคำสอนของพระพุทธเจ้าในสมัยพุทธกาล ใช้วิธีการท่องจำด้วยปากเปล่า เพื่อการท่องจำที่แม่นยำ ซึ่งเรียกว่า มุขปาฐะ |
| 7. | **3**  | สามารถตีความหมายได้ 2 ลักษณะ กล่าวคือ พระพุทธองค์จะได้ทรงประกาศพระพุทธศาสนาให้เผยแผ่ขยายไปใน 7 แคว้น คือ แคว้นกาสีกับโกศล แคว้นมคธกับอังคะ แคว้นสักกะ แคว้นวัชชี แคว้นมัลละ และแคว้นกุรุ ทั้งนี้ยังอาจตีความได้ว่าพระองค์จะทรงบรรลุโพชฌงค์ คือ ธรรมที่เป็นองค์แห่งการตรัสรู้ 7 ประการ |
| 8. | **1** | สมุทัย คือ ความจริงว่าด้วยเหตุเกิดแห่งความทุกข์ ซึ่งเมื่อทราบแล้วก็ควรละเสีย เช่น ความอยากได้อยากมีเกินความพอดี ย่อมเป็นสาเหตุของความทุกข์ทั้งปวง หากละจากความอยากที่เกินพอดีเหล่านี้เสีย ก็จะดำรงชีวิตอย่างมีความสุข |
| 9. | **1**  | มิตรมีน้ำใจจะคอยช่วยเหลือ เมื่อเพื่อนเป็นทุกข์ ตลอดจนคอยยับยั้งคนที่มากล่าว ติเตียน และชี้แจงความจริงให้คนนั้นฟัง |
| 10. | **3**  | การตักบาตรเทโวโรหณะในวันออกพรรษา เป็นการระลึกถึงการเสด็จกลับลงจาก เทวโลกหลังจากทรงโปรดพุทธมารดาในสวรรค์ชั้นดาวดึงส์ |
| 11. | **4**  | ปัญญาในทางพระพุทธศาสนา หมายถึงการรู้เหตุรู้ผลตามความเป็นจริง ไม่ตกอยู่ภายใต้อำนาจของกิเลส อันจะทำให้มองเห็นปัญหาที่แท้จริงและรู้จักวิธีแก้ปัญหา ที่ถูกต้องเหมาะสม |
| 12. | **2** | บุโรพุทโธตั้งอยู่ที่เกาะชวา ประเทศอินโดนีเซีย เป็นศาสนสถานของพระพุทธ- ศาสนานิกายมหายาน สร้างขึ้นโดยกษัตริย์แห่งราชวงศ์ไศเลนทร เป็นหลักฐานที่แสดงให้เห็นว่าเกาะชวาและพื้นที่อีกหลายส่วนของประเทศอินโดนีเซียนั้น พระพุทธศาสนาเคยเจริญรุ่งเรืองอย่างมากในอดีต ขณะที่ปัจจุบันอินโดนีเซียเป็นประเทศที่มีประชากรนับถือศาสนาอิสลามมากที่สุดในโลก |
| 13. | **1**  | อุปติสสะได้พบพระอัสสชิขณะท่านกำลังออกโปรดสัตว์ จึงเข้าไปนมัสการขอให้ท่านแสดงธรรมให้ฟัง พระอัสสชิได้แสดงธรรมอันเป็นแก่นแห่งอริยสัจ 4 หลังจากอุปติสสะได้ฟังแล้วเกิดดวงตาเห็นธรรม บรรลุโสดาปัตติผล และบวชเป็นสาวกของพระพุทธเจ้า ซึ่งต่อมาท่านได้รับแต่งตั้งเป็นพระอัครสาวกเบื้องขวา |
| 14. | **4**  | การปฏิบัติตามหลักกุศลกรรมบถ 10 คือ การกระทำเพื่อให้เกิดความดีและความถูกต้อง ดังนั้น การประพฤติทางกายที่ดี มี 3 ประการ เว้นจากการฆ่าสัตว์ ไม่ทรมานหรือเบียดเบียนสัตว์ทั้งหลาย เว้นจากการขโมย ไม่นำสิ่งของของผู้อื่นมาครอบครอง และเว้นจากการประพฤติผิดในกาม ไม่ล่วงเกินคู่ครองของผู้อื่น คำตอบในข้อ 4. ถือเป็นการเว้นจากการขโมย |
| 15. | **3**  | อามิสทาน คือ การให้ทานด้วยวัตถุสิ่งของ ดังนั้น การที่ปักษีบริจาคสิ่งของช่วยเหลือผู้ประสบอุทกภัย จึงจัดเป็นอาทิสทานข้อ 1. จัดเป็นอภัยทาน คือ การสละความโกรธเป็นทาน การยกโทษด้วยการไม่พยาบาทจองเวรข้อ 2. จัดเป็นธรรมทานประเภทวิทยาทาน คือ การให้ความรู้ทางโลก เช่น วิชาการต่างๆ เป็นต้นข้อ 4. จัดเป็นธัมมัสสวนมัย คือ การทำบุญด้วยการฟังธรรม |
| 16. | **4**  | ศึกษาคำสอนของพระพุทธเจ้าเพื่อนำไปเป็นแบบอย่างแก่ผู้อื่น หรือเผยแผ่เป็นธรรมทาน โดยสอนให้ผู้อื่นปฏิบัติตามคำสอนของพระพุทธเจ้า ซึ่งเป็นวิธีหนึ่งที่จะช่วย สืบทอดพระพุทธศาสนาให้คนทั่วไปตระหนักและเข้าใจพระธรรมคำสอนมากยิ่งขึ้น |
| 17. | **4**  | เพราะวันขึ้น 15 ค่ำ เดือน 3 เป็นวันมาฆบูชา ซึ่งเป็นวันที่พระอรหันต์ 1,250 รูป มาประชุมพร้อมกัน ณ เวฬุวันมหาวิหารโดยมิได้นัดหมาย และพระสงฆ์เหล่านั้นได้รับการอุปสมบทจากพระพุทธเจ้าโดยตรง รวมถึงพระพุทธเจ้าได้ทรงแสดงโอวาทปาฏิ-โมกข์ ดังนั้น กิจกรรมที่พุทธศาสนิกชนควรปฏิบัติ ได้แก่ ทำบุญตักบาตร ฟังธรรม และเวียนเทียน ส่วนการถวายผ้าอาบน้ำฝนจะกระทำกันในวันเข้าพรรษา คือ วันแรม 1 ค่ำ เดือน 8 |
| 18. | **1**  | เนื่องจากวิธีการคิดแบบปลุกเร้าคุณธรรม เป็นการใช้เหตุผลหรืออุบายเพื่อให้เกิดการกระทำที่เป็นกุศล สำหรับความตายนั้น การคิดแบบปลุกเร้าคุณธรรมมักจะเน้นให้คิดอยู่เสมอว่ามนุษย์มีชีวิตอยู่ในโลกนี้ไม่นาน ดังนั้น ควรจะทำความดีให้มากๆ ดัง คำกล่าวที่ว่า “เกิดมาทั้งทีทำดีให้ได้ จะตายทั้งทีทำความดีฝากไว้” ซึ่งการที่สมหญิงบริจาคร่างกายเพื่อการศึกษาวิจัยถือเป็นการคิดแบบปลุกเร้าคุณธรรม |
| 19. | **4**  | หลังการสังคายนาพระไตรปิฎกครั้งที่ 3 พระโมคคัลลีบุตรติสสเถระเกรงว่า อนาคตภายภาคหน้า พระพุทธศาสนาอาจเสื่อมสูญไปจากชมพูทวีปได้ จึงสมควรส่งพระสมณทูตออกไปเผยแผ่พระพุทธศาสนายังดินแดนต่างๆ ซึ่งพระเจ้าอโศกมหาราชทรงเห็นชอบด้วย จึงทรงจัดแบ่งพระสมณทูตออกเป็น 9 สาย เดินทางไปประกาศศาสนายังดินแดนต่างๆ และในที่สุดการคาดการณ์ของพระโมคคัลลีบุตรติสสเถระ ก็เป็นจริง กาลต่อมาพระพุทธศาสนาได้ค่อยๆ เสื่อมสูญไปจากอินเดียจนหมดสิ้น แต่ไปเจริญรุ่งเรืองอยู่ในดินแดนอื่น เช่น ประเทศศรีลังกา ไทย พม่า ลาว กัมพูชา เวียดนาม จีน เกาหลี ญี่ปุ่น เป็นต้น |
| 20. | **2**  | วันวิสาขบูชา ตรงกับวันขึ้น 15 ค่ำ เดือน 6 เป็นวันที่พระพุทธเจ้าประสูติ ตรัสรู้ และปรินิพพาน ส่วนข้อ 1. วันมาฆบูชา ตรงกับวันขึ้น 15 ค่ำ เดือน 3ข้อ 3. วันอัฏฐมีบูชา ตรงกับวันแรม 8 ค่ำ เดือน 6ข้อ 4 . วันอาสาฬหบูชา ตรงกับวันขึ้น 15 ค่ำ เดือน 8 |
| 21. | **2**  | เพราะถือเป็นการกระทำที่ผิดกฎหมายจราจร อีกทั้งยังอาจเกิดอุบัติเหตุสร้างความเดือดร้อนแก่ผู้ใช้รถใช้ถนนทั่วไปด้วย |
| 22. | **3**  | เนื่องจากการที่ชาวบ้านมีส่วนร่วมคิดตัดสินใจ เพื่อพัฒนาหมู่บ้านของตน เป็นลักษณะของสังคมประชาธิปไตยที่มีรากฐานมาจากความร่วมมือชาวบ้านเอง ซึ่งจะช่วยให้สังคมไทยเข้มแข็งและน่าอยู่ |
| 23. | **1**  | เนื่องจากถือเป็นเสรีภาพในเคหสถานตามบทบัญญัติของรัฐธรรมนูญ ในมาตรา 33 ว่า “บุคคลย่อมมีเสรีภาพในเคหสถาน บุคคลย่อมได้รับความคุ้มครองในการที่จะอยู่อาศัยและครอบครองเคหสถานโดยปกติสุข การเข้าไปในเคหสถานหรือในที่รโหฐาน จะกระทำไม่ได้ เว้นแต่มีคำสั่งหรือหมายของศาล หรือมีเหตุอย่างอื่นตามที่กฎหมายบัญญัติ” ส่วนการกระทำในข้ออื่นๆ ที่ใช้กำลังหรือความรุนแรงถือว่าผิดแนวทางของหลักสิทธิมนุษยชน |
| 24. | **1**  | เนื่องจากการใช้อำนาจของทั้ง 3 ฝ่ายจะต้องเป็นไปอย่างโปร่งใสและอำนาจจะต้องไม่ตกอยู่กับฝ่ายใดฝ่ายหนึ่ง ซึ่งการที่ 3 ฝ่ายสามารถตรวจการทำงานซึ่งกันและกันได้ ก็จะช่วยให้การทำงานมีประสิทธิภาพ ส่งผลดีต่อการพัฒนาประเทศในด้านต่างๆ |
| 25. | **2** | เนื่องจากการปกครองส่วนท้องถิ่นมีเป้าหมายสำคัญเพื่อกระจายอำนาจจากส่วนกลางไปสู่ชนบท เป็นการเปิดโอกาสให้คนในพื้นที่ชนบท สามารถบริหารจัดการ รวมถึงหาแนวทางการแก้ไขปัญหาในพื้นที่ของตนได้อย่างเหมาะสมกับวิถีชีวิต และความต้องการอย่างแท้จริง |
| 26. | **2**  | เพราะแผ่นซีดีเพลง ถือเป็นงานอันมีลิขสิทธิ์ ซึ่งการแก้ไข ดัดแปลง ทำซ้ำ ย่อมมีความผิดตาม พ.ร.บ. ลิขสิทธิ์ พ.ศ. 2537  |
| 27. | **3**  | เพราะตาม พ.ร.บ. คุ้มครองผู้บริโภค พ.ศ. 2522 (ฉบับที่ 2) พ.ศ. 2541 ได้บัญญัติสิทธิของผู้บริโภคไว้ ซึ่งสิทธิด้านหนึ่งคือ สิทธิที่จะได้รับการแสดงฉลากสินค้า รวมถึงสิทธิที่จะได้รับข้อมูลเกี่ยวกับสินค้าอย่างถูกต้อง |
| 28. | **1**  | เนื่องจากในศาสนาพราหมณ์-ฮินดู มีความเชื่อว่า หอยสังข์ เป็นวัตถุมงคล ดังนั้น น้ำที่อยู่ในหอยสังข์ จึงมีความศักดิ์สิทธิ์ สามารถช่วยปัดเป่าความชั่วร้ายทั้งหลาย ซึ่งในพิธีแต่งงานของคนไทยมีการรดน้ำสังข์ ซึ่งเชื่อว่าจะเป็นสิริมงคลแก่คู่บ่าว-สาว |
| 29. | **1** | ศาสนาต่างๆ ล้วนสอนให้คนเป็นคนดี มีเมตตาต่อกัน การนำหลักคำสอนทางศาสนามาเป็นแนวทางในการปฏิบัติตน เช่น การให้ความช่วยเหลือประเทศเพื่อนบ้านที่ได้รับความเดือดร้อนจากภัยพิบัติต่างๆ การไม่เข้าไปแทรกแซงกิจการภายในของประเทศเพื่อนบ้าน จะส่งผลให้ประเทศในอาเซียนเกิดความเข้าใจอันดีระหว่างกัน ได้ดียิ่งขึ้น |
| 30. | **2** | เพราะในสังคมประชาธิปไตย ประชาชนทุกคนมีสิทธิเสรีภาพเท่าเทียมกัน ทุกคนมีสิทธิที่แสดงออกซึ่งความเป็นประชาธิปไตยโดยอยู่ภายใต้กฎหมาย เมื่อสังคมมีความคิดเห็นที่แตกต่างกัน จะต้องใช้หลักเหตุและผลในการตัดสินปัญหาและข้อขัดแย้งเพื่อการอยู่ร่วมกันอย่างสงบสุข |
| 31. | **3** | หลักการสำคัญข้อหนึ่งตามวิถีประชาธิปไตย คือ การเคารพในความคิดเห็นที่แตกต่างของผู้อื่น ซึ่งการรับฟังความคิดเห็นของผู้อื่นและแสดงความคิดเห็นของตนเองอย่างมีเหตุผล จะช่วยลดความขัดแย้งและสร้างความเข้าใจอันดีต่อกัน |
| 32. | **1** | หลังจากที่วุฒิสภาให้ความเห็นชอบในร่างพระราชบัญญัติแล้ว นายกรัฐมนตรีจะต้องเป็นผู้นำขึ้นทูลเกล้าถวายฯ พระมหากษัตริย์ เพื่อทรงลงพระปรมาภิไธย และประกาศ ใช้ในราชกิจจานุเบกษา เพื่อให้มีผลบังคับใช้ต่อไป |
| 33. | **4** | เพราะหลักการปกครองแบบรวมอำนาจจะจัดระเบียบการปกครองโดยรวมอำนาจไว้ที่ส่วนกลาง เพื่อกำหนดนโยบายและควบคุมการปฏิบัติงานราชการทั่วประเทศ ซึ่งประเทศไทยได้จัดระเบียบการบริหารราชการส่วนกลางไว้ ได้แก่ สำนักนายก รัฐมนตรี กระทรวง และกรม  |
| 34. | **1** | การพิจารณาพื้นที่ให้มีการปกครองท้องถิ่นรูปแบบพิเศษจะพิจารณาจากลักษณะต่างๆ ได้แก่ เขตที่เป็นเมืองหลวง เขตพื้นที่ชายแดน เขตแหล่งท่องเที่ยว และเขตพื้นที่เป็นเกาะและชนบท ซึ่งในกรณีของเมืองพัทยานั้น เป็นแหล่งท่องเที่ยวที่สำคัญซึ่งมีการจัดเก็บรายได้เข้าจำนวนมหาศาล และมีนักท่องเที่ยวจากทั่วทุกมุมโลก เดินทางเข้ามา จึงเหมาะสมที่จะมีการปกครองส่วนท้องถิ่นรูปแบบพิเศษ |
| 35. | **1** | เพราะครอบครัวเดี่ยว เป็นครอบครัวที่ประกอบด้วย พ่อ แม่ ลูก เท่านั้น ซึ่งจะแตกต่างจากครอบครัวขยาย ที่จะมีสมาชิกที่เป็นญาติในลำดับอื่นๆ ร่วมอาศัยอยู่ด้วย เช่น ปู่ ย่า ตา ยาย เป็นต้น |
| 36. | **1**  | เพราะโรงเรียนได้มีการวางแผนไว้อย่างชัดเจนว่าจะจัดกิจกรรมเข้าค่ายคุณธรรม โดยโรงเรียนจะต้องมีการติดต่อประสานงานโดยตรงกับสถาบันศาสนาในเรื่องสถานที่จัดกิจกรรม และยังต้องมีการติดต่อกับสถาบันครอบครัวคือผู้ปกครองของนักเรียน เรื่องแจ้งกำหนดการเข้าค่ายให้รับทราบ ส่วนในข้ออื่นๆ เป็นความสัมพันธ์ทางอ้อม เพราะเป็นลักษณะที่ไม่ได้เกิดจากการวางแผนและไม่ได้มีการติดต่อสื่อสารกันโดยตรง |
| 37. | **3** | ปลาร้าคือวัฒนธรรมด้านอาหารของคนอีสาน ถือเป็นภูมิปัญญาในการถนอมอาหาร ซึ่งมีสาเหตุมาจากการที่ภาคตะวันออกเฉียงเหนือของไทยมีความแห้งแล้ง เพาะปลูกพืชได้ยาก วัตถุดิบที่จะนำมาประกอบอาหารมีน้อย ดังนั้น การประกอบอาหารจึงเน้นให้สามารถเก็บไว้ได้นาน และนำมาประกอบอาหารได้ทุกเวลา โดยเฉพาะอย่างยิ่งในช่วงที่สภาพอากาศแห้งแล้ง |
| 38. | **1** | เพราะประเทศลาวมีพระพุทธศาสนานิกายเถรวาทเป็นศาสนาหลักเช่นเดียวกับประเทศไทย จึงมีประเพณีและวันสำคัญทางศาสนาที่คล้ายคลึงกัน ส่วนประเทศฟิลิปปินส์ประชากรส่วนใหญ่นับถือศาสนาคริสต์ ประเทศอินโดนีเซียและบรูไน- ดารุสซาลาม ประชากรส่วนใหญ่นับถือศาสนาอิสลาม |
| 39. | **2**  | เพราะระบบอินเทอร์เน็ตเป็นสิ่งที่คนทั่วโลกให้การยอมรับและนิยมใช้กันอย่างแพร่หลาย ซึ่งได้กลายเป็นส่วนหนึ่งในการดำรงชีวิตของมนุษย์  |
| 40. | **3**  | เพราะในปัจจุบันประเทศส่วนใหญ่ในโลกให้การยอมรับและใช้ภาษาอังกฤษเป็นภาษากลางในการติดต่อสื่อสารระหว่างประเทศ เราจึงควรมีการฝึกฝนภาษาอังกฤษให้เกิดความชำนาญ โดยเฉพาะอย่างยิ่งเพื่อเตรียมตัวเข้าสู่การเป็นประชาคมอาเซียน ในเวลาอันใกล้นี้ |
| 41. | **4** | พื้นที่ในเขตป่าสงวนถือเป็นทรัพย์สมบัติของชาติที่บุคคลไม่สามารถจะเข้าไปถือครองหรือทำการซื้อขายได้ ส่วนข้ออื่น ถือเป็นทรัพย์สินที่ซื้อขายกันได้ตามกฎหมาย  |
| 42. | **3** | เพราะรัฐธรรมนูญแห่งราชอาณาจักรไทย พ.ศ. 2550 บัญญัติให้ประชาชนมีสิทธิเสรีภาพในการแสดงออกทางการเมืองได้ โดยจะต้องไม่ใช้ความรุนแรงและไม่สร้างความเสียหายแก่ชาติ ส่วนในข้ออื่นๆ ถือเป็นการหลีกเลี่ยงหน้าที่ของชนชาวไทย ซึ่งมีความผิดตามกฎหมาย |
| 43. | **4** | เพราะหากเรานำแนวทางของปรัชญาเศรษฐกิจพอเพียงมาใช้ในการดำเนินชีวิตประจำวัน ก็จะช่วยให้เรามีภูมิคุ้มกันที่ดี มีรายจ่ายที่สอดคล้องกับรายได้ มีความมั่นคงทางการเงิน และช่วยให้ไม่เป็นคนฟุ้งเฟ้อ |
| 44. | **3** | เพราะการสมานฉันท์คือการที่คนในสังคมมีความถ้อยทีถ้อยอาศัยกัน มีน้ำใจและเสียสละเพื่อส่วนรวม รวมถึงใช้เหตุผลในการแก้ปัญหาและหลีกเลี่ยงความรุนแรง |
| 45. | **2**  | เพราะแนวทางของระบอบประชาธิปไตย ถือว่าประชาชนเป็นเจ้าของอำนาจอธิปไตยซึ่งเป็นอำนาจสูงสุดในการปกครองประเทศ ประชาชนจึงมีบทบาทในการร่วมคิด ตัดสินใจทางการเมือง รวมถึงการตรวจสอบการทำงานของรัฐบาล  |
| 46. | **2** | วิชาเศรษฐศาสตร์ให้ความสำคัญกับการจัดสรรทรัพยากรให้เกิดประโยชน์อย่างคุ้มค่า เนื่องจากทรัพยากรต่างมีอยู่อย่างจำกัด ในขณะที่ความต้องการของมนุษย์มีอยู่อย่างไม่จำกัด จึงต้องมีการจัดสรรทรัพยากรอย่างมีประสิทธิภาพ เพื่อให้เกิดประโยชน์สูงสุด |
| 47. | **2** | ในกรณีนี้ ค่าเสียโอกาส คือ การไม่ได้อ่านหนังสือ เนื่องจากหนูดีเลือกที่จะใช้เวลาซึ่งอาจมีอยู่อย่างจำกัดไปเที่ยวกับเพื่อน ทำให้ขาดโอกาสในการอ่านหนังสือเพื่อเตรียมสอบ |
| 48. | **4** | หัวใจสำคัญในการคุ้มครองผู้บริโภค คือ ความปลอดภัยในการบริโภคสินค้าและบริการและได้รับความเป็นธรรมจากการบริโภค ซึ่งหากผู้บริโภคไม่ได้รับความปลอดภัยจากการบริโภค สามารถร้องเรียนไปยังหน่วยงานและองค์กรต่างๆ ที่ทำหน้าที่ในการคุ้มครองผู้บริโภค เช่น หากได้รับอันตรายจากการบริโภคอาหารสำเร็จรูป ยา เครื่องสำอาง สามารถร้องเรียนไปที่ สำนำงานคณะกรรมการอาหาร และยา หรือ <http://www.fda.moph.go.th> |
| 49. | **1**  | สิทธิขั้นพื้นฐานตาม พ.ร.บ. คุ้มครองผู้บริโภค พ.ศ. 2522 (แก้ไขเพิ่มเติมฉบับที่ 2) พ.ศ. 2541 ได้แก่ สิทธิที่จะได้รับข่าวสาร รวมทั้งคำพรรณนาคุณภาพที่ถูกต้องและเพียงพอเกี่ยวกับสินค้าและบริการ สิทธิที่จะมีอิสระในการเลือกหาสินค้าหรือบริการ สิทธิที่จะได้รับความปลอดภัยจากการใช้สินค้าและบริการ สิทธิที่จะได้รับความเป็นธรรมในการทำสัญญา และสิทธิที่จะได้รับการพิจารณาและชดเชยความเสียหาย |
| 50. | **3** | นักเรียนสามารถร้องเรียนได้ที่สำนักงานคณะกรรมการอาหารและยา ซึ่งมีหน้าที่สำคัญ เช่น ดำเนินการตามกฎหมายต่างๆ เช่น กฎหมายว่าด้วยอาหาร ยา เครื่องสำอาง วัตถุอันตราย ยาเสพติด กำหนดหลักเกณฑ์เงื่อนไขและวิธีการผลิตเพื่อจำหน่าย นำเข้าและกำหนดคุณภาพหรือมาตรฐานของอาหาร กำหนดหลักเกณฑ์ วิธีการและเงื่อนไขเกี่ยวกับการผลิต ขาย นำเข้า หรือสั่งเข้ามาในราชอาณาจักร เฝ้าระวังกำกับและตรวจสอบมาตรฐานของผลิตภัณฑ์ สถานประกอบการ เป็นต้น |
| 51. | **1** | เป็นการปฏิบัติที่ถูกต้อง เป็นการสนับสนุนงานอันมีลิขสิทธิ์ เพื่อเป็นการส่งเสริม สนับสนุน ให้เจ้าของผลงานมีกำลังใจในการผลิตและสร้างสรรค์ผลงาน และได้รับประโยชน์จากผลงานการสร้างสรรค์ของตนเอง |
| 52. | **3** | เป็นการเพิ่มมูลค่าโดยการนำความถนัดของตนเองมาสร้างสรรค์ผลิตสินค้าและบริการ เป็นการเลือกผลิตสินค้าที่ตนเองมีความชำนาญ มีรากฐานในการผลิต ซึ่งทำให้ได้สินค้าใหม่และแปลกใหม่ สามารถเพิ่มมูลค่าได้ ส่วนข้ออื่นๆ ไม่ได้มีวัตถุประสงค์ทางธุรกิจ  |
| 53. | **1** | เพราะการออม คือ รายได้ที่เหลือจากการใช้จ่ายในชีวิตประจำวัน โดยทั่วไปการออมจะเกิดขึ้นเมื่อรายได้มีมากกว่ารายจ่าย |
| 54. | **2** | เนื่องจากการผลิตสินค้า OTOP เป็นการนำทรัพยากรที่มีอยู่ในท้องถิ่นมาผลิตเป็นสินค้าที่มีคุณภาพ สามารถจัดจำหน่ายได้ทั้งตลาดในท้องถิ่น ในประเทศ และต่างประเทศ ดังนั้น วัตถุประสงค์หลักของภาครัฐในการสนับสนุนสินค้า OTOP เพื่อเป็นแนวทางในการสร้างความเจริญให้แก่ชุมชน และเพื่อความมั่นคงทางเศรษฐกิจของคนในชุมชน ให้สามารถพึ่งพาตนเองได้ และมีความเป็นอยู่ที่ดีขึ้นา |
| 55. | **1**  | ทุกข้อเป็นปัญหาของการออมในสังคมไทย แต่ปัญหาประชากรมีรายได้น้อย เป็นปัญหาสำคัญที่สุด เพราะคนไทยส่วนใหญ่ประกอบอาชีพเกษตรกรรม รับจ้าง ผู้ใช้แรงงาน มีรายได้น้อย ซึ่งรายได้ส่วนใหญ่ต้องใช้จ่ายในชีวิตประจำวันในครอบครัวเพื่อการบริโภคเป็นหลัก จึงมีเงินออมไม่มากนัก หรือไม่สามารถออมเงินได้ |
| 56. | **2** | กฎของอุปสงค์ คือ ปริมาณซื้อของสินค้าหรือบริการชนิดใดชนิดหนึ่งจะแปรผกผันกับระดับราคาของสินค้าหรือบริการชนิดนั้น การที่ชาวบ้านซื้อเครื่องอุปโภคบริโภคมากขึ้นในช่วงที่ห้างสรรพสินค้าลดราคา จึงสอดคล้องกับกฎของอุปสงค์ |
| 57. | **2** | กฎของอุปทานที่จะส่งผลให้เกิดปรากฏการณ์เพิ่ม-ลดนั้น ประกอบไปด้วยปัจจัยต่างๆ เช่น เทคนิคการผลิต จำนวนผู้ประกอบการ ปัจจัยการผลิต ราคาสินค้า เป็นต้น ซึ่งปัจจัยสำคัญประการหนึ่งที่มีผลต่อการปรับอุปทานให้สูงขึ้นนั้น คือ ต้นทุนการผลิต ดังนั้น ตัวเลือกข้อ 2 บ้านจัดสรรปรับราคาสูงขึ้น เพราะต้นทุนการผลิตเพิ่มขึ้น จึงมีความสอดคล้องตามปัจจัยที่มีผลต่อการกำหนดอุปทาน |
| 58. | **2** | ราคาดุลยภาพ หมายถึง ราคาที่ผู้บริโภคพอใจที่จะซื้อหรือใช้ มีค่าเท่ากับราคาสินค้าที่ผู้ผลิตประสงค์ที่จะผลิตออกขายในขณะเดียวกันพอดี  |
| 59. | **1** | ปรัชญาเศรษฐกิจพอเพียง มุ่งเน้นให้คนกินอยู่อย่างพอประมาณ ไม่ฟุ้งเฟ้อ ใช้จ่ายตามฐานะของตน ไม่ต้องทำตามอย่างผู้อื่น |
| 60. | **4** | การดำเนินชีวิตทางสายกลาง คือ การตั้งอยู่บนความพอดี ใฝ่หาความรู้ สร้างอาชีพและรายได้ที่มั่นคง แต่ไม่ใช่ตึงเกินไปจนไม่ยอมใช้จ่าย ทั้งนี้ ต้องอยู่บนพื้นฐานของความพอเพียง พอดี มีคุณธรรมา |
| 61. | **2** | การดำเนินชีวิตแบบพอเพียง เพื่อสร้างความมั่นคงให้กับตนเอง ครอบครัว และชุมชน โดยการสร้างงาน สร้างอาชีพ ให้มีความมั่นคง มีการรวมกลุ่มประกอบอาชีพ เป็นทั้งผู้ผลิต ผู้บริโภค และผู้จำหน่าย โดยมีการบริหารจัดการทุนที่ดี มีการบริหารจัดการทุนของชุมชนให้เกิดประโยชน์สูงสุด ปรับวิถีการดำเนินชีวิตโดยยึดทางสายกลาง มีความพอประมาณ ไม่ใช้จ่ายฟุ่มเฟือย ก็จะทำให้ชุมชนนั้นมีความเข้มแข็ง |
| 62. | **4** | ธนาคารเพื่อการส่งออกและนำเข้าแห่งประเทศไทย เป็นสถาบันการเงินเฉพาะกิจ มีบทบาทหน้าที่ในการให้บริการสินเชื่อแก่ผู้ประกอบการส่งออกและนำเข้า ส่วน 1. 2. และ 3. เป็นสถาบันการเงินที่มีบทบาทหน้าที่หลักในการรับฝากและปล่อยสินเชื่อแก่สมาชิกและประชาชนทั่วไป |
| 63. | **1** | ค่าของเงิน หมายถึง อำนาจซื้อของเงิน ซึ่งจะมากหรือน้อยขึ้นอยู่กับดัชนีราคา (ระดับราคาของสินค้าและบริการ)ถ้า ค่าของเงินสูง = ดัชนีราคาต่ำ = ของถูก ภาวะเงินฝืด ค่าของเงินต่ำ = ดัชนีราคาสูง = ของแพง ภาวะเงินเฟ้อ |
| 64. | **2** | ในระบบเศรษฐกิจแบบทุนนิยมหรือระบบเศรษฐกิจแบบตลาด เอกชนมีสิทธิเป็นเจ้าของทรัพย์สิน เจ้าของปัจจัยการผลิต สามารถดำเนินการผลิต การจัดจำหน่ายและการแลกเปลี่ยนต่างๆ ด้วยตนเอง ทำให้ผู้ที่มีความสามารถในการผลิตสูงสามารถผลิตสินค้าได้มาก ขายสินค้าได้มาก ได้กำไรมาก อาจเกิดการผูกขาดได้ ส่วนผู้ที่มีความสามารถในการผลิตและการจำหน่ายน้อยกว่าจะเสียเปรียบ  |
| 65. | **1** | การรวมเป็นประชาคมเศรษฐกิจอาเซียน มีเป้าหมายเพื่อการเป็นตลาดและฐานการผลิตเดียว การสร้างเสริมความสามารถในการแข่งขันทางเศรษฐกิจของอาเซียน พัฒนาเศรษฐกิจอย่างเสมอภาค และเชื่อมโยงอาเซียนเข้ากับเศรษฐกิจโลก |
| 66. | **3** | เนื่องจากสมัยก่อนประวัติศาสตร์เป็นสมัยที่มนุษย์ยังไม่มีการประดิษฐ์ตัวอักษรขึ้นใช้บันทึกเรื่องราวต่างๆ ดังนั้น การศึกษาเรื่องราวในสมัยนี้จึงต้องอาศัยเครื่องมือเครื่องใช้ของมนุษย์ยุคนั้นที่ขุดพบเป็นหลักง |
| 67. | **2** | หากเทียบพุทธศักราชเป็นรัตนโกสินทร์ศก ให้นำ พ.ศ. 2555-2324 จะตรงกับ ร.ศ. 231 |
| 68. | **4** | การตีความข้อมูลที่แตกต่างกัน เป็นเพราะถูกตีความจากผู้ศึกษาที่แตกต่างกัน ซึ่งบุคคลแต่ละคนจะมีพื้นฐานทางความรู้ แนวคิด ประสบการณ์ และคุณสมบัติอื่นๆ ไม่เท่ากัน อย่างไรก็ดี แม้ว่าการตีความมีความแตกต่างกัน แต่ในบางครั้งก็ไม่อาจตัดสินใจได้ในแง่ความถูกหรือผิดของข้อมูล เพราะเหตุการณ์ในอดีตนั้นล่วงเลยไปนานแล้ว การจะตัดสินว่าข้อมูลนั้นน่าเชื่อถือเพียงใดก็ขึ้นอยู่กับการใช้หลักฐานที่ปรากฏอยู่ในขณะนั้นและผ่านการประเมินคุณค่าแล้วว่าน่าเชื่อถือ รวมทั้งการตีความและอธิบายความหมายอย่างมีเหตุผลสำคัญ |
| 69. | **3** | เพราะจากเนื้อความในศิลาจารึก สามารถผูกเรื่องราวอธิบายเหตุการณ์ในอดีตผ่านการวิเคราะห์ตีความได้ว่า กรุงสุโขทัยในสมัยพ่อขุนรามคำแหงมหาราช บ้านเมืองมีความอุดมสมบูรณ์ |
| 70. | **2** | การวิเคราะห์หรือแยกแยะข้อมูลออกเป็นข้อเท็จจริง ความเห็น กับการสังเคราะห์หรือรวบรวมข้อมูลทั้งที่เป็นข้อเท็จจริง ความเห็นเข้าด้วยกันเป็นหมวดหมู่ เป็นประเด็นต่างๆ ตั้งแต่สาเหตุ ความต่อเนื่อง และผลของเหตุการณ์ในเวลานั้น รวมทั้งส่งผลต่อมาถึงปัจจุบัน จะช่วยให้เห็นความสัมพันธ์ที่ต่อเนื่องกันของเหตุการณ์หรือเรื่องราวทางประวัติศาสตร์อย่างเป็นเหตุเป็นผล เพื่อสะดวกในการนำเสนอผลงานการค้นคว้าต่อไป |
| 71. | **3** | เนื่องจากเครื่องมือเครื่องใช้เป็นประดิษฐกรรมที่สำคัญยิ่งของมนุษย์ โดยชุมชนโบราณรู้จักการทำเครื่องมือหิน และพัฒนามาสู่การหล่อโลหะที่มีคุณภาพดีมากขึ้น แสดงให้เห็นถึงความเจริญก้าวหน้าทางด้านเทคโนโลยีการผลิตเครื่องมือเครื่องใช้เพื่อประโยชน์ใช้สอยในชีวิตประจำวัน |
| 72. | **1** | ดังพบหลักฐานทางโบราณคดีที่สำคัญ เช่น พระปรางค์ที่วัดพระพายหลวง ซึ่งมีรูปแบบศิลปะขอมเหมือนกับที่วัดมหาธาตุ จังหวัดลพบุรี และมีอายุเก่าแก่กว่าการตั้งสุโขทัยเป็นราชธานี แสดงให้เห็นว่าชุมชนบริเวณสุโขทัยมีมาก่อน พ.ศ. 1792 และมีความสัมพันธ์กับชาวมอญที่เมืองละโว้ (ลพบุรี) และชาวขอมที่เมืองพระนครด้วยง |
| 73. | **2** | การผสมตะกั่วในการหลอมสำริดเป็นความรู้ด้านการประดิษฐ์โลหกรรมที่ชาวสุโขทัยคิดค้นขึ้นมาเพื่อประโยชน์ในการดำรงชีวิต ซึ่งเหมาะสมในการใช้ทำภาชนะ เครื่องประดับ เป็นต้น |
| 74. | **3** | การประกอบอาชีพทางการเกษตรและค้าขายกับภายนอกยังคงเป็นกิจกรรมทางเศรษฐกิจที่สำคัญของภูมิภาคนี้ในปัจจุบัน เมื่อพิจารณาจากสินค้าส่งออกสำคัญของหลายประเทศ เช่น ไทย เวียดนาม เป็นผู้ส่งออกข้าวรายใหญ่ของโลก เป็นต้น |
| 75. | **2** | การพัฒนาเศรษฐกิจเป็นประเด็นที่ประเทศส่วนใหญ่ในปัจจุบันให้ความสำคัญ จึงเกิดการรวมกลุ่มทางเศรษฐกิจขึ้นทั่วโลก อาเซียนจึงจำเป็นต้องเพิ่มความร่วมมือระหว่างกันในด้านนี้ให้มากขึ้น ด้วยการรวมตัวเป็นประชาคมอาเซียน ซึ่งจะช่วยเพิ่มอำนาจการต่อรองกับองค์กรอื่นๆ ได้ |
| 76. | **1** | เมืองมะละกา ประเทศมาเลเซีย เกิดขึ้นจากการค้าขายระหว่างประเทศ ส่วนแหล่งมรดกโลกข้ออื่นเกิดจากความเลื่อมใสศรัทธาในศาสนาต่างๆ  |
| 77. | **3** | วัดมหาธาตุ เป็นโบราณสถานที่สะท้อนถึงเอกลักษณ์ทางวัฒนธรรมของสุโขทัยได้ดีที่สุด โดยเป็นวัดสำคัญสูงสุดตั้งอยู่กึ่งกลางเมืองสุโขทัย นอกจากนี้ ยังมีเจดีย์ประธานทรงพุ่มข้าวบิณฑ์หรือดอกบัวตูมที่สวยงาม ซึ่งแสดงลักษณะเฉพาะของศิลปะสมัยสุโขทัย |
| 78. | **2** | เพราะเราจะได้รู้และเข้าใจภาพรวมของชุมชนไทยในบริเวณลุ่มแม่น้ำเจ้าพระยาตอนล่างว่า ก่อนที่จะมีการสถาปนาอาณาจักรอยุธยา บริเวณนี้ได้มีชุมชนที่รวมตัวกันขึ้นมาอยู่ก่อนแล้ว และได้พัฒนาความเจริญรุ่งเรืองจนมีฐานะเป็นแคว้นที่สำคัญ ได้แก่ แคว้นละโว้และแคว้นสุพรรณภูมิ ซึ่งทั้งสองแคว้นได้มีความสัมพันธ์ใกล้ชิดกับพระเจ้าอู่ทอง ผู้ก่อตั้งอาณาจักรอยุธยา และได้มีส่วนสนับสนุนให้พระเจ้าอู่ทองทรงสถาปนาอาณาจักรอยุธยาได้สำเร็จ |
| 79. | **4** | สมเด็จพระบรมไตรโลกนาถทรงรวมอำนาจการปกครองเข้าสู่ศูนย์กลาง โดยพระมหากษัตริย์ทรงเป็นผู้มีอำนาจสูงสุดในพระราชอาณาจักร และทรงแบ่งแยกหน้าที่ของฝ่ายทหารและฝ่ายพลเรือนออกจากกัน โดยมีอัครมหาเสนาบดี 2 ตำแหน่งเป็นผู้ดูแล คือ สมุหพระกลาโหมเป็นหัวหน้าฝ่ายทหารและสมุหนายกเป็นหัวหน้าฝ่ายพลเรือน รวมทั้งดูแลจตุสดมภ์ทั้ง 4 โดยทั้งสองตำแหน่งจะปฏิบัติงานขึ้นตรงต่อพระมหากษัตริย์ แต่ถ้าในยามสงครามข้าราชการทั้งสองฝ่ายก็จะรวมพลังกันปกป้องบ้านเมือง สำหรับในส่วนหัวเมืองนั้นก็จะใช้หลักการปกครองหัวเมืองต่างๆ ให้เป็นแบบเดียวกันกับราชธานี โดยโปรดให้ยกเลิกเมืองลูกหลวง พร้อมทั้งขยายขอบเขตการปกครองของราชธานีให้กว้างขวางออกไปโดยรอบ |
| 80. | **1** | เนื่องจากพระพุทธศาสนาเป็นศาสนาที่คนไทยสมัยอยุธยาส่วนใหญ่นับถือ งานศิลปวัฒนธรรมต่างๆ จึงได้รับแรงบันดาลใจจากพระพุทธศาสนา อีกทั้งพระมหากษัตริย์ทรงให้การอุปถัมภ์ ดังจะเห็นได้จากการสร้างวัดวาอาราม พระพุทธรูป งานจิตรกรรมเกี่ยวกับพุทธประวัติ ชาดก ตู้พระธรรม ธรรมาสน์สำหรับพระสงฆ์แสดงธรรมเทศนาหรือประเพณีที่สืบทอดมาจากสุโขทัยอันเกี่ยวเนื่องในพระพุทธศาสนา เช่น ประเพณีการสร้างวัดในเขตพระราชวัง ประเพณีการบวช ประเพณีการทอดกฐิน เป็นต้น |
| 81. | **3** | เมื่อครั้งพระมหาอุปราชาแห่งกรุงหงสาวดีเป็นแม่ทัพมาตีอยุธยาใน พ.ศ. 2135 โดยยกเข้ามาทางด่านเจดีย์สามองค์ พม่ามาตั้งทัพอยู่ที่เมืองสุพรรณบุรี ไทยส่งกองทัพไปสู้รบแต่พ่ายแพ้กลับมา สมเด็จพระนเรศวรมหาราชจึงยกทัพหลวงไปตีสกัดทัพพม่า แต่เนื่องจากการให้สัญญาณไม่ทั่วถึง แม่ทัพบางคนตามไม่ทัน สมเด็จพระนเรศวรมหาราช สมเด็จพระเอกาทศรถกับทหารรักษาพระองค์ได้ถลำเข้าไปในทัพพม่า สมเด็จพระนเรศวรมหาราชจึงทรงใช้ไหวพริบท้าพระมหาอุปราชากระทำยุทธหัตถีกันตัวต่อตัว ซึ่งแสดงให้เห็นถึงพระปรีชาสามารถและความกล้าหาญของพระองค์ หากไม่ทำเช่นนั้นก็คงถูกพม่ารุมรบจนอาจส่งผลเสียใหญ่หลวงแก่ไทยตามมาก็ได้ |
| 82. | **4** | สมเด็จพระนารายณ์มหาราชทรงดำเนินนโยบายทางการทูตกับชาวต่างชาติด้วยความฉลาด สุขุมและรอบคอบ ด้วยการดึงชาติต่างๆ มาถ่วงดุลอำนาจกัน เพื่อมิให้ฝ่ายหนึ่งฝ่ายใดมีอำนาจมากเกินไปจนอาจส่งผลกระทบต่อความมั่นคงของอาณาจักรอยุธยา ดังจะเห็นได้จากกรณีที่ฮอลันดาส่งเรือรบมาปิดปากอ่าวไทยใน พ.ศ. 2207 เพื่อบังคับให้อยุธยาทำสนธิสัญญากับตน ซึ่งเป็นสนธิสัญญาที่ทำให้อยุธยาเสียเปรียบทั้งในด้านการค้าและการศาล สมเด็จพระนารายณ์มหาราชจึงทรงนำอังกฤษมาถ่วงดุลอำนาจกับฮอลันดา แต่ไม่สำเร็จ ภายหลังจึงนำฝรั่งเศสมาถ่วงดุลอำนาจจนเป็นผลสำเร็จ ทำให้ไทยรอดพ้นจากการคุกคามของฮอลันดาในที่สุด |
| 83. | **1** | เมื่อสมเด็จพระเจ้าตากสินมหาราชทรงกอบกู้เอกราชจากพม่าได้แล้ว พระองค์ทรงเห็นถึงความจำเป็นอย่างเร่งด่วนในการรวบรวมกลุ่มชุมนุมซึ่งตั้งตัวเป็นใหญ่ตามที่ต่างๆ เข้ามาไว้ภายใต้พระราชอำนาจ เพื่อเสริมสร้างเอกภาพและความเป็นปึกแผ่นของพระราชอาณาจักร จะได้ผนึกกำลังกันต่อสู้กับข้าศึกได้ โดยเริ่มจากปราบปรามชุมนุมพระยาพิษณุโลก ชุมนุมเจ้าพิมาย ชุมนุมเจ้านครศรีธรรมราช และชุมนุมเจ้าพระฝางเป็นแห่งสุดท้าย ซึ่งสมเด็จพระเจ้าตากสินมหาราชทรงปราบปรามกลุ่มชุมนุมทั้ง 4 กลุ่มเป็นผลสำเร็จใน พ.ศ. 2313 |
| 84. | **1** | ภูมิภาคเอเชียใต้มีประชากรที่มีเชื้อชาติแตกต่างกัน แต่ส่วนใหญ่เป็นชนพื้นเมืองพวกนิกรอยด์ อีกทั้งยังมีภาษาต่างๆ ที่ใช้มากกว่า 800 ภาษา ภาษาที่สำคัญและใช้มาก ได้แก่ ภาษาฮินดี ภาษาอูรดู ภาษาแบงกาลี และภาษาอังกฤษ ส่วนศาสนาก็มีอยู่หลายศาสนาเช่นกัน ศาสนาที่มีคนนับถือมากที่สุด ได้แก่ ศาสนาพราหมณ์-ฮินดู รองลงมา คือ ศาสนาอิสลาม ส่วนที่เหลือนับถือพระพุทธศาสนา และศาสนาอื่นๆ ดังนั้น จึงทำให้ผู้คนในภูมิภาคนี้มีประเพณีวัฒนธรรมที่แตกต่างกันไปตามศาสนาที่นับถือ นอกจากนี้ ชาวเอเชียใต้ยังยึดถือขนบธรรมเนียมเก่าๆ ที่เคยปฏิบัติกันมา เช่น การแบ่งชั้นวรรณะ การบูชายัญ เป็นต้น |
| 85. | **3** | จากสภาพภูมิประเทศและภูมิอากาศของภูมิภาคเอเชียตะวันตกเฉียงใต้ที่มีทั้งเขตที่ราบลุ่มแม่น้ำ เขตทุ่งหญ้า และทะเลทราย พื้นที่ส่วนใหญ่จึงมีอากาศร้อน แห้งแล้ง และฝนตกน้อย จากสภาพภูมิประเทศและภูมิอากาศดังกล่าวจึงยากลำบากต่อการเพาะปลูก ประชากรส่วนใหญ่จึงดำรงชีพด้วยการเลี้ยงสัตว์แบบเร่ร่อน และค้าขายแบบกองคาราวานไปตามเมืองต่างๆ โดยจะอยู่รวมกันเป็นกลุ่มหรือเผ่าเพื่อช่วยเหลือกันและกัน |
| 86. | **2** | ชาวจีนโบราณมีความเชื่อเกี่ยวกับอาณัติแห่งสวรรค์และโอรสแห่งสวรรค์มานับตั้งแต่ราชวงศ์โจว โดยเชื่อกันว่าสวรรค์หรือฟ้าจะมอบอาณัติหรืออำนาจให้แก่กษัตริย์ผู้ปกครอง ซึ่งถือว่าเป็นโอรสแห่งสวรรค์ โดยมีเงื่อนไขว่าจะต้องปกครองบ้านเมืองให้เกิดสันติสุข ถ้าผู้ปกครองไร้คุณธรรม ทำให้ราษฎรเดือดร้อน สวรรค์ก็จะเตือน โดยทำให้เกิดภัยธรรมชาติ โรคระบาด เพื่อให้ผู้ปกครองเปลี่ยนพฤติกรรม ถ้าหากไม่เปลี่ยน สวรรค์จะถอนอาณัติและมอบให้บุคคลอื่นที่มีคุณธรรมมาปกครองแทน ดังนั้น หากผู้ปกครองไร้คุณธรรมก็สามารถถูกล้มล้าง แล้วเลือกผู้ที่มีความสามารถ มาปกครองและตั้งราชวงศ์ใหม่ได้ |
| 87. | **1** | ประมวลกฎหมายที่รัชกาลที่ 1 โปรดให้มีการตรวจชำระขึ้นใหม่ใน พ.ศ. 2347 นั้น เป็นกฎหมายเก่าที่ใช้กันมาตั้งแต่สมัยอยุธยา หลังจากเสียกรุงครั้งที่ 2 กฎหมายมีข้อบกพร่องหลายแห่งก่อให้เกิดความไม่ยุติธรรม รัชกาลที่ 1 จึงโปรดเกล้าฯ ให้ ราชบัณฑิต ลูกขุน (ผู้พิพากษา) อาลักษณ์ รวม 11 นาย ช่วยกันชำระกฎหมายให้มีความบริสุทธิ์ยุติธรรม แล้วโปรดเกล้าฯให้ประทับตราพระราชสีห์ ตราพระคชสีห์ และตราบัวแก้วไว้ จึงเป็นที่มาของชื่อกฎหมายตราสามดวง |
| 88. | **3** | ระบบเจ้าภาษีนายอากรเกิดขึ้นในสมัยรัชกาลที่ 3 โดยเป็นระบบที่รัฐเปิดประมูลการจัดเก็บภาษี ผู้ชนะการประมูล คือ ผู้ที่เสนอผลประโยชน์สูงสุดให้แก่รัฐบาล ซึ่งมีอำนาจไปดำเนินการเก็บภาษีแทนรัฐบาลอีกต่อหนึ่ง ผู้ประมูลภาษีเรียกว่า เจ้าภาษีนายอากร ส่วนมากจะเป็นชาวจีนที่มีฐานะดีจากการค้าขาย |
| 89. | **1** | เพราะระบบการควบคุมกำลังคนในระบบไพร่ ซึ่งใช้ศักดินาเป็นเครื่องกำหนดสถานภาพของคนในสังคม กำหนดให้ไพร่ต้องสังกัดมูลนาย เพื่อให้มูลนายควบคุมกำลังคนใต้สังกัด มิให้พลเมืองอยู่กระจัดกระจาย โดยไพร่ต้องมีการสักเครื่องหมายเพื่อให้เป็นสัญลักษณ์บ่งบอกสังกัด เรียกว่า เลกหรือเลข และไพร่ที่มีมูลนายสังกัดจะได้รับการคุ้มครองจากมูลนายหากเกิดข้อพิพาทขึ้น |
| 90. | **2** | รัชกาลที่ 5 ทรงปฏิรูปการปกครองส่วนภูมิภาค เป็นแบบรวมอำนาจเข้าสู่ศูนย์กลางในรูปแบบของมณฑลเทศาภิบาล มีข้าหลวงเทศาภิบาลจากส่วนกลางเป็นผู้ปกครองมณฑลต่างๆ อำนาจจากส่วนกลางจึงครอบคลุมส่วนภูมิภาค ทุกเมืองถูกรวมอยู่ในราชอาณาจักรไทย |
| 91. | **3** | ภายหลังการยึดอำนาจเปลี่ยนแปลงการปกครองของคณะราษฎร เมื่อวันที่ 24 มิถุนายน 2475 รัชกาลที่ 7 ได้ทรงลงพระปรมาภิไธยในรัฐธรรมนูญปกครองประเทศในเวลาไล่เลี่ยกัน จำนวน 2 ฉบับ คือ พระราชบัญญัติธรรมนูญการปกครองแผ่นดินสยามชั่วคราว พุทธศักราช 2475 เมื่อวันที่ 27 มิถุนายน พ.ศ. 2475 และรัฐธรรมนูญแห่งราชอาณาจักรสยาม พุทธศักราช 2475 เมื่อวันที่ 10 ธันวาคม พ.ศ. 2475 ง |
| 92. | **2** | พระมหาชนกเป็นชาดกเรื่องหนึ่งในทศชาติชาดก อันเป็น 10 ชาติสุดท้ายก่อนที่ พระโพธิสัตว์จะมาประสูติเป็นเจ้าชายสิทธัตถะ และตรัสรู้เป็นพระสัมมาสัมพุทธเจ้า โดยชาดกเรื่องพระมหาชนกนี้แสดงถึงการบำเพ็ญวิริยบารมี คือ ความพากเพียร ใจความสำคัญ คือ พระมหาชนกราชกุมารเดินทางไปทางทะเล ต่อมาเรือแตกผู้คนทั้งหลายจมน้ำตายบ้าง เป็นเหยื่อของสัตว์น้ำบ้าง แต่พระมหาชนกไม่ทรงละความอุตสาหะ ทรงว่ายน้ำโดยกำหนดทิศทางแห่งกรุงมิถิลา ในที่สุดก็รอดชีวิตกลับไปถึงกรุงมิถิลาได้ครองราชสมบัติ |
| 93. | **1** | ยุโรปในสมัยกลาง ศาสนจักรมีอิทธิพลอย่างมากจนนักประวัติศาสตร์บางท่านเรียกว่า ยุคแห่งศรัทธา (Age of Faith) ศาสนจักรทำหน้าที่เสมือนองค์การระหว่างประเทศ เป็นศูนย์กลางของสังคมศิลปะวิทยาการ มีการสร้างมหาวิหารด้วยศิลปะ โรมาเนสและศิลปะกอทิกไปทั่วยุโรป นอกจากนี้ ศาสนจักรยังให้ความอุปถัมภ์กวีและศิลปิน และเป็นที่เก็บเอกสารประวัติศาสตร์ที่สำคัญ |
| 94. | **4** | โดยรัฐวิกตอเรียเป็นผู้นำในการลงคะแนนโดยวิธีลับในการเลือกตั้งทั่วไป ค.ศ. 1856 นับว่าออสเตรเลียเป็นชาติแรกที่ใช้วิธีดังกล่าว จนทำให้เกิดคำศัพท์ทางการเมืองว่า การลงคะแนนแบบออสเตรเลีย (Australian ballot) |
| 95. | **3** | ภายหลังสงครามโลกครั้งที่ 2 ประเทศต่างๆ เห็นความจำเป็นที่จะต้องรวมกลุ่มกันเพื่อส่งเสริมความร่วมมือระหว่างกันในด้านต่างๆ และเพื่อเสริมสร้างความเข้มแข็งให้แก่กลุ่มของตน ดังตัวอย่าง การรวมกลุ่มของประเทศในยุโรปเป็นสหภาพยุโรปหรืออียู การรวมกลุ่มของประเทศในเอเชียตะวันออกเฉียงใต้ (ยกเว้นติมอร์-เลสเต) เป็นอาเซียน |
| 96. | **2** | เนื่องจากข้อมูลที่ได้จากดาวเทียมเป็นข้อมูลที่ทันสมัยตรงกับความเป็นจริงมากที่สุด อีกทั้งข้อมูลที่ได้ยังเป็นข้อมูลที่มีการเปลี่ยนแปลงตลอดเวลาและรวดเร็ว จึงทำให้ทราบการเปลี่ยนแปลงเชิงพื้นที่ได้ ภาพจากดาวเทียมจึงเหมาะสมในการเปรียบเทียบการเปลี่ยนแปลงของพื้นที่ป่าชายเลนในประเทศไทยระหว่าง พ.ศ. 2530 กับ พ.ศ. 2555 ได้ดีที่สุดง |
| 97. | **2** | เนื่องจากระบบสารสนเทศภูมิศาสตร์ (GIS) เป็นการใช้เทคโนโลยีด้านคอมพิวเตอร์เพื่อมาจัดเก็บ จัดการ ประมวลผล หรือวิเคราะห์ข้อมูลทางภูมิศาสตร์ รวมถึงการแสดงผลข้อมูลออกมาเป็นสารสนเทศ ดังนั้น การใช้คอมพิวเตอร์จัดทำกราฟแสดงการส่งออก จึงเป็นส่วนหนึ่งของการใช้ระบบสารสนเทศภูมิศาสตร์ |
| 98. | **2** | ประเทศพม่าอยู่ห่างจากประเทศญี่ปุ่น 3 เขตภาคเวลา เมื่อประเทศญี่ปุ่นตรงกับวันที่ 25 มิถุนายน เวลา 18.00 น. จึงนับถอยหลังไป 3 ชั่วโมง ดังนั้น พม่าจึงตรงกับวันที่ 25 มิถุนายน เวลา 15.00น. |
| 99. | **3** | เนื่องจากการนำเสนอข้อมูลการจำแนกประเภทดินของแต่ละประเทศในทวีปยุโรป เป็นการนำเสนอข้อมูลเกี่ยวกับพื้นที่ ซึ่งถ้าใช้ในการนำเสนอแบบแผนที่จะทำให้มองเห็นเป็นภาพรวมสร้างความเข้าใจได้ง่าย แต่การนำเสนอแบบแผนที่มีข้อจำกัดในเรื่องรายละเอียดของข้อมูล ดังนั้น จึงควรใช้วิธีการนำเสนอแบบตารางร่วมด้วย เพื่อบอกเล่าข้อมูลหลายๆ ด้าน ให้เห็นชัดเจนมากยิ่งขึ้น |
| 100. | **2** | ภาคตะวันออกเฉียงเหนือมักจะได้รับอิทธิพลจากพายุดีเปรสชันที่อ่อนกำลังจากพายุโซนร้อนและพายุไต้ฝุ่นในทะเลจีนใต้ นอกจากนี้ ภาคตะวันออกเฉียงเหนือเป็นเขตที่ราบลุ่มที่มีลักษณะเป็นแอ่งกระทะจึงเป็นพื้นที่รับน้ำ ดังนั้น เมื่อมีพายุดีเปรสชันพัดเข้าสู่ภาคตะวันออกเฉียงเหนือจึงมักจะเกิดอุทกภัยอยู่เสมอ |
| 101. | **1** | เนื่องจากภาคตะวันออกเฉียงเหนือมีพื้นที่ขนาดใหญ่ ลักษณะภูมิประเทศเป็นที่ราบสูง ทุ่งหญ้ากว้างขวาง มีภูมิอากาศแบบทุ่งหญ้าเมืองร้อน จึงเหมาะสำหรับประกอบอาชีพเลี้ยงสัตว์ประเภทโคเนื้อและโคนม |
| 102. | **3** | สังคมไทยในปัจจุบันมีการเปลี่ยนแปลงอย่างรวดเร็ว เนื่องจากความเจริญทางด้านเทคโนโลยี สิ่งประดิษฐ์สมัยใหม่ได้เข้ามามีบทบาทต่อชีวิตของผู้คนอย่างมาก เช่น คอมพิวเตอร์ โทรศัพท์มือถือ เป็นต้น จึงส่งผลให้การดำเนินชีวิตของผู้คนเปลี่ยนแปลงไป |
| 103. | **1** | เขตเกาะและหมู่เกาะในทวีปเอเชียเป็นบริเวณที่เปลือกโลกที่อายุน้อยหรือเป็นเขตหินใหม่ และเป็นรอยต่อของแผ่นเปลือกโลก จึงทำให้เกิดแผ่นดินไหวบ่อยครั้ง เช่น บริเวณหมู่เกาะอินโดนีเซีย ฟิลิปปิน ญี่ปุ่น เป็นต้นง |
| 104. | **1** | ภูมิภาคเอเชียกลางไม่มีทางออกสู่ทะเล จึงทำให้การพัฒนาทางด้านการค้าและการส่งออกเป็นไปได้ช้ากว่าภูมิภาคอื่นๆ ในทวีปเอเชีย |
| 105. | **4** | ประเทศในภูมิภาคเอเชียตะวันออก ได้แก่ จีน มองโกเลีย ญี่ปุ่น เกาหลีเหนือ เกาหลีใต้ และไต้หวัน ได้รับอิทธิพลจากอารยธรรมจีน จึงมีวัฒนธรรมที่คล้ายคลึงกัน |
| 106. | **3** | ชาวยุโรปอพยพเข้ามาอยู่ในทวีปออสเตรเลียจำนวนมากบริเวณชายฝั่งตะวันออกเฉียงใต้ของรัฐนิวเซาท์เวลส์ รัฐวิกตอเรีย และเกาะแทสเมเนีย เนื่องจากลักษณะภูมิอากาศมีความคล้ายคลึงกับประเทศในยุโรป |
| 107. | **4** | วัตถุดิบสำคัญในการผลิตไวน์ คือ องุ่น ซึ่งองุ่นที่มีคุณภาพดีต้องปลูกบริเวณภูมิอากาศแบบอบอุ่น ไม่ต้องการความชื้นสูง ดังนั้น ภูมิอากาศแบบเมดิเตอร์เรเนียนที่อยู่ในประเทศออสเตรเลียตอนใต้จึงเป็นแหล่งผลิตไวน์ที่มีชื่อเสียงแห่งหนึ่งของโลก |
| 108. | **4** | เพราะหญ้าแฝกเป็นพืชที่มีระบบรากลึกแผ่กระจายลงไปในดินตรงๆ เป็นแผงเหมือนกำแพง ซึ่งช่วยกรองตะกอนดินและรักษาหน้าดินได้ดี ส่วนโครงการแก้มลิงเพื่อแก้ปัญหาอุทกภัย โครงการแกล้งดินเพื่อแก้ปัญหาดินเปรี้ยว และโครงการฝายทดน้ำเพื่อการส่งน้ำไปช่วยเหลือพื้นที่เพาะปลูก |
| 109. | **1** | เนื่องจากการปลูกป่าชายเลนหรือต้นไม้ตามแนวชายฝั่งจะสามารถช่วยลดความรุนแรงและความเสียหายจากการซัดของคลื่นได้เป็นอย่างดี เพราะป่าชายเลนมีพันธุ์ไม้ที่มีระบบรากโยงยึดแข็งแรงแน่นหนาซึ่งถือเป็นตัวค้ำยันที่ดีที่ช่วยลดแรงกระแทกจากคลื่นสึนามิ |
| 110. | **1** | เนื่องจากตำแหน่งที่ตั้งเป็นปัจจัยหลักที่ส่งผลต่อสภาพภูมิอากาศ ความอุดมสมบูรณ์ของพื้นที่ และทรัพยากรธรรมชาติ ซึ่งเป็นปัจจัยที่ทำให้ทวีปยุโรปมีความเหมาะสมต่อการตั้งถิ่นฐานเป็นอย่างมาก กล่าวคือ ทวีปยุโรปเป็นทวีปที่มีพื้นที่ทั้งหมดอยู่ในซีกโลกเหนือ มีทะเลล้อมเกือบรอบ จึงทำให้ได้รับอิทธิพลของความชื้นจากทะเลเป็นอย่างมาก ซึ่งส่งผลให้สภาพภูมิอากาศมีความเหมาะสม ทรัพยากรธรรมชาติและ พืชพรรณธรรมชาติมีความอุดมสมบูรณ์ |
| 111. | **3** | การประกอบกิจกรรมทางเศรษฐกิจที่สำคัญบริเวณเขตที่ราบลุ่มแม่น้ำและที่ราบชายฝั่งของทวีปแอฟริกา คือ การทำเกษตรกรรม ซึ่งมีความคล้ายคลึงกับเขตที่ราบใหญ่ตอนกลางของทวีปยุโรปมาก เนื่องจากบริเวณเขตนี้ของทวีปยุโรปเป็นบริเวณ ที่มีขนาดกว้างใหญ่ มีความอุดมสมบูรณ์ของพื้นที่ และมีสภาพภูมิอากาศที่เหมาะสม จึงเป็นเขตที่มีการทำเกษตรกรรมมากที่สุด |
| 112. | **4** | เนื่องจากภาครัฐของประเทศต่างๆ ในทวีปยุโรปมีนโยบายการวางแผนครอบครัว นอกจากนี้ ประชากรภายในทวีปยังมีทัศนคติที่ไม่นิยมมีบุตรจำนวนมมากอีกด้วย ดังนั้น จึงส่งผลให้ประเทศต่างๆ ในทวีปยุโรปมีอัตราการเพิ่มของประชากรต่ำ |
| 113. | **3** | เนื่องจากทวีปแอฟริกามีเส้นศูนย์สูตรลากผ่านกลางทวีปทำให้เกือบทั้งทวีปตกอยู่ภายใต้อิทธิพลของลมค้าตะวันออกเฉียงเหนือ และลมค้าตะวันออกเฉียงใต้ จึงจะพาฝนเข้ามาทางด้านตะวันออกและปะทะกับขอบที่ราบสูง ส่งผลให้บริเวณชายฝั่งตะวันออกเฉียงใต้มีฝนตกชุก แต่พื้นที่ทางเหนือและชายฝั่งตะวันตกทางใต้ของทวีปมีความแห้งแล้งและเกิดเป็นทะเลทรายขนาดใหญ่ |
| 114. | **2** | เนื่องจากทวีปแอฟริกามีทรัพยากรแร่กระจายอยู่ทั่วไปภายในทวีป แต่อย่างไรก็ดี การนำทรัพยากรแร่มาใช้ประโยชน์ยังมีน้อย เนื่องจากขาดการสำรวจและบุกเบิก รวมถึงการขาดแคลนทุนทรัพย์ในการสำรวจและทำเหมืองแร่ จึงส่งผลให้การทำเหมืองแร่ของทวีปแอฟริกาจึงมีอยู่อย่างจำกัดเฉพาะในบางบริเวณเท่านั้น |
| 115. | **1** | เนื่องจากการให้ความรู้แก่ประชาชนจะช่วยทำให้ประชาชนมีความเข้าใจ มีจิตสำนึกที่จะต้องให้ความร่วมมือกันปกป้องสิ่งแวดล้อมของทวีปแอฟริกา และรากฐาน ในการพัฒนาที่ยั่งยืนในระยะยาว ทั้งนี้เพราะประชาชนได้เข้ามามีบทบาทและมีส่วนร่วมในการปกป้องสิ่งแวดล้อม |
| 116. | **1** | เกรตเพลนส์ หรือเขตที่ราบใหญ่ ครอบคลุมพื้นที่เป็นแนวยาวตั้งแต่ชายฝั่งมหาสมุทรอาร์กติกทางตอนบนของทวีปอเมริกาเหนือลงมาจนถึงแถบอเมริกากลาง มีแม่น้ำหลายสายไหลผ่าน เช่น แม่น้ำแมกเคนซี แม่น้ำมิสซิสซิปปี แม่น้ำมิสซูรี แม่น้ำอาร์คันซอ แม่น้ำโอไฮโอ เป็นต้น จึงเป็นบริเวณที่อุดมสมบูรณ์เหมาะในการเลี้ยงสัตว์ |
| 117. | **2** | กลุ่มแองโกลอเมริกา คือ ประชากรส่วนใหญ่ในประเทศแคนาดาและสหรัฐอเมริกา มีวัฒนธรรมแบบอังกฤษ เนื่องจากสืบเชื้อสายมาจากชาวอังกฤษจึงพูดภาษาอังกฤษ นับถือศาสนาคริสต์นิกายโปรเตสแตนต์ เป็นสังคมอุตสาหกรรม มีความเป็นประชาธิปไตยสูง ประชากรมีอิสรภาพอย่างเต็มที่ภายใต้กฎหมายและระเบียบแบบแผนอันดีของสังคม มีลักษณะเป็นสังคมเมืองมากกว่าสังคมชนบท ประชากรมีฐานะดี มีมาตรฐานการครองชีพสูง |
| 118. | **1** | ทวีปอเมริกาใต้มีพื้นที่กว้างใหญ่ ทำให้มีความหนาแน่นของประชากรน้อย ประชากรส่วนใหญ่อยู่ทางชายฝั่งด้านตะวันออกของทวีปถัดจากลุ่มแม่น้ำแอมะซอนลงมาทางใต้ในเขตประเทศบราซิล อุรุกวัย และบางส่วนของประเทศอาร์เจนตินาและทางตอนบนของทวีปตั้งแต่ชายฝั่งด้านทะเลแคริบเบียนจนถึงอ่าวปานามา ส่วนเขตประชากรเบาบางอยู่บริเวณที่สูงกิอานา บนเทือกเขาแอนดีส ที่ราบลุ่มแอมะซอนซึ่งเป็นป่าฝนเขตร้อนตอนกลางของประเทศบราซิล ที่สูงปาตาโกเนีย จนถึงปลายแหลมสุดของทวีป เนื่องจากสภาพภูมิประเทศทุรกันดาร การคมนาคมไม่สะดวก และสภาพอากาศแบบที่สูงไม่เหมาะในการอยู่อาศัย |
| 119. | **3** | ประเทศเวเนซุเอลาเป็นประเทศที่มีศักยภาพสูงทางด้านพลังงาน เนื่องจากมีปริมาณน้ำมันสำรองที่พิสูจน์แล้วประมาณร้อยละ 7 ของโลก สูงเป็นอันดับ 6 ของโลก และส่งออกน้ำมันดิบมากที่สุดในภูมิภาคตะวันตก โดยมีสหรัฐอเมริกาและจีนเป็นผู้ซื้อน้ำมันรายใหญ่ ดังนั้น เวเนซุเอลาจึงมีกำลังในการพัฒนาเศรษฐกิจได้อย่างรวดเร็ว |
| 120. | **4** | จากการเพิ่มขึ้นของประชากรและความต้องการที่จะพัฒนาเศรษฐกิจ ปัญหาที่พบส่วนใหญ่เกี่ยวกับมลพิษทางอากาศ น้ำเน่าเสีย ขยะมูลฝอย และสิ่งปฏิกูล ทั้งนี้การเพิ่มขึ้นของยานยนต์ การขยายตัวเมือง การพัฒนาอุตสาหกรรมต่างๆ การทำเหมืองแร่ ส่งผลให้มีของเสียระบายออกสู่สิ่งแวดล้อมเป็นจำนวนมาก และไม่สามารถกำจัดได้ ซึ่งเป็นปัญหาที่เกิดขึ้นในเมืองใหญ่ทั่วทวีปอเมริกาใต้ เช่น เมืองรีอูดีจาเนรูของบราซิล เมืองกอร์โดบาของอาร์เจนตินา กรุงลิมาของเปรู เมืองมาราไกโบของเวเนซุเอลา กรุงโบโกตาของโคลอมเบีย เป็นต้น |

 **ชุดที่ 2 ข้อสอบ O-Net วิชา สังคมศึกษา 2552**

ปีการศึกษา

ส่วนที่ 1 : ข้อ 1-10

1. 1, 3, C 2. 4, 5, D 3. 3, 4, B 4. 2, 2, E 5. 5, 1, A

6. 6, 1, C 7. 1, 5, D 8. 2, 4, B 9. 4, 3, E 10. 3, 2, A

ส่วนที่ 2 : ข้อ 11-50

 11. 2 12. 3 13. 2 14. 4 15. 1

 16. 1 17. 3 18. 4 19. 1 20. 1

 21. 2 22. 2 23. 1 24. 2 25. 1

 26. 1 27. 2 28. 3 29. 2 30. 3

 31. 2 32. 1 33. 4 34. 2 35. 4

 36. 1 37. 1 38. 4 39. 4 40. 2

 41. 2 42. 1 43. 3 44. 2 45. 3

 46. 3 47. 2 48. 2 49. 3 50. 2

 **ชุดที่ 2 ข้อสอบ O-Net วิชา สังคมศึกษา 2553**

ปีการศึกษา

ส่วนที่ 1 : ข้อ 1-12

1. 3 2. 4 3. 4 4. 3

5. 4 6. 3 7. 3 8. 1

9. 2 10. 1 11. 1 12. 3

ส่วนที่ 2 : ข้อ 13-15

 13. 2, 5, E

 14. 3, 6, D

 15. 5, 3, B

 **ชุดที่ 2 ข้อสอบ O-Net วิชา สังคมศึกษา 2552**

ปีการศึกษา

**ตอนที่ 1** สังคมศึกษา : จำนวน 50 ข้อ (รวม 50 คะแนน)

**ส่วนที่ 1** : แบบระบายคำตอบให้สัมพันธ์กัน

 จำนวน 10 ข้อ (ข้อ 1-10) : ข้อละ 1 คะแนน

จงพิจารณาเลือกคำตอบจาก 3 กลุ่ม กลุ่มละ 1 คำตอบ ให้ถูกต้องครบทั้ง 3 กลุ่ม จึงจะได้คะแนน

ข้อ 1-5 ใช้ข้อมูลจากตารางนี้ตอบคำถาม

|  |  |  |
| --- | --- | --- |
| คำตอบกลุ่มที่ 1 | คำตอบกลุ่มที่ 2 | คำตอบกลุ่มที่ 3 |
| ลำดับที่ | ภูมิปัญญา/ค่านิยม | ลำดับที่ | สังคมวัฒนธรรม | ลำดับที่ | สถาบันสังคม |
| 1 | น่ารักอย่างไทย/จิตใจงดงาม | 1 | แหล่งการเรียนรู้ | A | สถาบันศาสนา |
| 2 | ลูกประคบสมุนไพร | 2 | วัตถุธรรม | B | สถาบันการศึกษา |
| 3 | ความรู้คู่คุณธรรม | 3 | สหธรรม | C | สถาบันครอบครัว |
| 4 | การลงแขก | 4 | สังคมเมือง | D | สถาบันเศรษฐกิจ |
| 5 | การจัดตั้งพิพิธภัณฑ์บ้านชาวสวน | 5 | สังคมชนบท | E | สถาบันการปกครอง |

1. คุณย่าฝึกสอนมารยาทในการกราบไหว้ให้หลานแฝดทั้ง 2 ตามค่านิยมในข้อใด เป็นวัฒนธรรมประเภทใด และอยู่ในสถาบันใด

 ตอบ 1, 3, C

2. ชาวบ้านตำบลดอนทรายร่วมกันออกแรงช่วยเกี่ยวข้าว ซึ่งมีชื่อเรียกว่าอะไร สังคมนี้เป็นสังคมประเภทใด กิจกรรมดังกล่าวเกี่ยวข้องกับสถาบันใด

 ตอบ 4, 5, D

3. ปัญหาสังคมเกิดขึ้นมากมายในปัจจุบัน ดังนี้การแก้ไขจำเป็นต้องปลูกฝังค่านิยมใด โดยเฉพาะตามเมืองที่เป็นศูนย์กลางความเจริญที่เรียกว่าอะไร การปลูกฝังดังกล่าวเป็นหน้าที่ของสถาบันใดโดยตรง

 ตอบ 3,4, B

4. นายอำเภอส่งเสริมให้ชาวบ้านนำพืชพื้นบ้านมาผลิตตามภูมิปัญญา จนเกิดผลิตภัณฑ์ชนิดใด จัดเป็นวัฒนธรรมประเภทใด สถานการณ์ดังกล่าวเป็นหน้าที่ของสถาบันใด

 ตอบ 2, 2, E

5. โครงการของวัดคลองน้ำลึกเพื่ออนุรักษ์วัฒนธรรมตรงกับโครงการข้อใด เพื่อส่งเสริมสิ่งใด และทั้งหมดเป็นงานของสถาบันใด

 ตอบ 5, 1, A

ข้อ 6-10 ใช้แผนที่ หน้า 4 และข้อมูลในตาราง หน้า 5 สำหรับตอบข้อ 6-10



|  |  |  |
| --- | --- | --- |
| คำตอบกลุ่มที่ 1 | คำตอบกลุ่มที่ 2 | คำตอบกลุ่มที่ 3 |
| เลขที่ลำดับข้อ | ลักษณะสำคัญ/ความสำคัญ | เลขที่ลำดับข้อ | ชื่อลุ่มแม่น้ำสำคัญ | ตัวอักษรลำดับข้อ | ชื่อทวีป |
| 1 | ป่าดงดิบกว้างใหญ่ที่สุดในโลก | 1 | มิสซิสซิปปีมิสซูรี | A | เอเชีย |
| 2 | แหล่งแร่เหล็ก ถ่านหินคุณภาพดีและเขตอุตสาหกรรมหนัก | 2 | อิรวดี โขง | B | ยุโรป |
| 3 | เขตมรสุม แหล่งผลิตข้าวเจ้า ยางพารา ปาล์มน้ำมัน และ แร่ดีบุกที่สำคัญของโลก | 3 | ไนล์ | C | อเมริกาเหนือ |
| 4 | ทะเลทรายที่กว้างใหญ่ ที่สุดในโลกและแหล่งน้ำมัน | 4 | ไรน์ โรนเอลเบ | D | อเมริกาใต้ |
| 5 | ทุ่งหญ้าเลี้ยงแกะพันธุ์ขนคุณภาพดีที่สุดของโลก | 5 | แอมะซอน | E | แอฟริกา |
| 6 | ทุ่งข้าวสาลี ข้าวโพด ที่กว้างใหญ่ที่สุดของโลก | 6 | เมอร์รีย์-ดาร์ลิง | F | ออสเตรเลีย |

6. พื้นที่บริเวณหมายเลข 1 มีความสำคัญอย่างไร แม่น้ำสายใดสร้างความอุดมสมบูรณ์ให้พื้นดินบริเวณนี้ และพื้นที่แห่งนี้อยู่ในทวีปใด

 ตอบ 6, 1, C

7. พื้นที่หมายเลข 2 มีลักษณะพื้นพรรณธรรมชาติเป็นแบบใด แม่น้ำสายสำคัญที่ไหลผ่านพื้นที่บริเวณนี้คือแม่น้ำใด และพื้นที่แห่งนี้อยู่ในทวีปใด

 ตอบ 1, 5, D

8. พื้นที่บริเวณหมายเลข3 มีความสำคัญอย่างไร แม่น้ำสายสำคัญที่ไหลผ่านพื้นที่บริเวณนี้คือแม่น้ำใด และพื้นที่แห่งนี้อยู่ในทวีปใด

 ตอบ 2, 4, B

9. พื้นที่บริเวณหมายเลข 4 มีความสำคัญอย่างไร แม่น้ำสายสำคัญที่ไหลผ่านพื้นที่บริเวณนี้คือแม่น้ำใด และพื้นที่แห่งนี้อยู่ในทวีปใด

 ตอบ 4, 3, E

10. พื้นที่บริเวณหมายเลข 5 มีลักษณะสำคัญอย่างไร แม่น้ำสายสำคัญที่ไหลผ่านพื้นที่บริเวณนี้คือแม่น้ำใด และพื้นที่แห่งนี้อยู่ในทวีปใด

 ตอบ 3, 2, A

**ส่วนที่ 2** : แบบระบายตัวเลือก แต่ละข้อมีคำตอบที่ถูกต้องที่สุดเพียงคำตอบเดียว

จำนวน 40 ข้อ (ข้อ 11-50) : ข้อละ 1 คะแนน

11. จุดมุ่งหมายของ “จิตภาวนา” คือข้อใด

1. การสวดอ้อนวอนให้บรรลุผล
2. การสร้างความสงบในจิตใจ
3. การมีระเบียบวินัย สำรวมกายวาจา
4. การแผ่ความดีไปสู่มวลมนุษย์

12. ความเข้าใจในไตรลักษณ์ จะช่วยในการดำเนินชีวิตของเราอย่างไร

1. เป็นคนแก่ที่มีคุณภาพ
2. ยิ้มแย้มแจ่มใสมีความเข้าใจกัน
3. ดำเนินชีวิตด้วยความไม่ประมาท
4. ทำใจได้ดั่งคำว่า “ใครชอบ ใครชัง” ช่างเถิด

13. หน้าที่สำคัญของพราหมณ์ ตามหลักศาสนาฮินดูคือข้อใด

1. สอนหนังสือ 2. ประกอบพิธีกรรม

3. โล้ชิงช้า 4. จัดบายศรี

14. จุดมุ่งหมายในการประกาศบัญญัติ 10 ประการของโมเสสคือข้อใด

1. ให้เคารพบิดามารดาของตน
2. มิให้โลภในสิ่งที่ไม่ใช่ของตน
3. อย่าฆ่ามนุษย์เพราะมนุษย์ทุกคนเป็นบุตรของพระเจ้า
4. สร้างขวัญและกำลังใจให้ชาวยิวมีความอดทนและศรัทธาในพระเจ้าองค์เดิม

15. บุคคลใดย่อมได้รับการยกเว้นในการถือศีลอด

1. อารี เป็นหญิงแม่ลูกอ่อน
2. อุทัย อายุไม่ถึง 20 ปี
3. อาทิตย์ เป็นอาสารักษาดินแดน
4. เอื้อมพร ต้องดูแลมารดาที่ป่วยหนัก

16. เมื่อถึงวันสำคัญทางพุทธศาสนา ชาวพุทธควรจะระลึกถึงสิ่งใดมากที่สุด

 1. พระรัตนตรัย 2. พระพุทธคุณ 3

 3. พระไตรปิฎก 4. การทำนุบำรุงพระพุทธศาสนา

17. ข้อใด *มิใช่* กีฬาภูมิปัญญาของไทย

 1. หมากรุก 2. ว่าวไทย

 3. โยคะ 4. กระบี่กระบอง

18. ข้อใด *มิใช่* บทบาททางสังคมตามสถานภาพ

1. ลูกเสือชั้นม.ต้นแต่งเครื่องแบบในวันหยุดเพื่อไปรับเสด็จ
2. ผู้อำนวยการโรงเรียนประชุมทั้งครูและผู้ปกครองพร้อมกัน
3. แพทย์ประจำตำบลแนะนำวิธีป้องกันโรคไข้หวัดใหญ่สายพันธุ์ใหม่
4. นักเรียนติดต่อเช่ารถตู้รับส่งตามเส้นทางต่างๆ

19. การแก้ปัญหาในสังคมที่ได้ผลจะต้องเริ่มต้นอย่างไรเป็นลำดับแรก

1. สร้างความสัมพันธ์ที่ดีในครอบครัว
2. ยกย่องผู้กระทำความดีให้ปรากฏ
3. ปรับเปลี่ยนวัฒนธรรมตามแบบตะวันตก
4. แก้ภาพลักษณ์ที่ไม่ดีของประเทศ

20. วัตถุประสงค์ที่สำคัญของกฎหมายคือข้อใด

1. การควบคุมความประพฤติของคนในสังคม
2. การประสานประโยชน์
3. การพัฒนาสังคมให้ก้าวหน้า
4. การระงับข้อพิพาท

21. คณะกรรมการชุดใดมีหน้าที่โดยตรงในการตรวจสอบมิให้เกิดกรณีพิพาทนมโรงเรียนบูด หรือ ปลากระป๋องเน่าเสีย

1. คณะกรรมการป้องกันและบรรเทาสาธารณภัย
2. คณะกรรมการคุ้มครองผู้บริโภค
3. สำนักงานตำรวจแห่งชาติ
4. องค์การบริหารส่วนท้องถิ่น

22. หลักการปกครองที่ดีที่สุดในทุกระบอบคือข้อใด

1. มีรัฐบาลที่ตั้งขึ้นตามแนวนโยบายแห่งรัฐ
2. มีกฎหมาย มีศีลธรรม และมีความยุติธรรม
3. รัฐบาลแถลงนโยบายและวาระแห่งชาติชัดเจน
4. ประชาชนมีความเข้าใจและเคารพกฎหมาย

23. นักเรียนคนใดต่อไปนี้ เมื่อเติบโตขึ้นจะเป็นพลเมืองที่ดีในสังคมไทย

1. ในการเลือกตั้งประธานนักเรียน มุกตัดสินใจเลือกพลอยเพราะพลอยเป็นคนมีความรับผิดชอบ ทั้งๆ ที่ไม่ได้เป็นเพื่อนกลุ่มเดียวกันกับตน
2. หลังจากปิดการแข่งขันกีฬาสี นิลนำเพื่อนไปกินเลี้ยงเพราะตนมีฐานะดี
3. ทุกคนต่างรักแก้ว เพราะแก้วมักจะเกรงใจผู้อื่น
4. แม้จะมีเรื่องราวใดๆ เกิดขึ้น มรกตก็ไม่รู้สึกทุกข์ร้อน

24. ความสำเร็จในด้านการเมืองการปกครองของไทย จำเป็นต้องมีสิ่งใดเกื้อหนุน

1. จารีตประเพณี
2. วัฒนธรรมประชาธิปไตย
3. ค่านิยม “เดินตามหลังผู้ใหญ่ หมาไม่กัด”
4. ค่านิยม “เป็นผู้น้อยค่อยก้มประนมกร”

25. ข้อใดถือเป็นมรดกทางวัฒนธรรมด้านวัตถุ

 1. โบราณสถาน 2. ใบลาน

 3. คัมภีร์กุรอ่าน 4. นิทานปรัมปรา

26. ข้อความใดสอดคล้องกับความหมายของคำว่า ‘เสถียรภาพทางเศรษฐกิจ’

 1. มั่นคง ยั่งยืน

 2. เติบโต ก้าวหน้า

 3. แข่งขันได้ ทัดเทียม

 4. เสมอภาค ยุติธรรม

27. ปัจจัยข้อใดจะส่งผลให้เจ้าของธุรกิจตัดสินใจเพิ่มปริมาณการผลิต

1. ราคาของสินค้าที่ทดแทนกันได้ลดต่ำลง
2. ราคาของวัตถุดิบที่ใช้ในการผลิตลดต่ำลง
3. อัตราค่าจ้างแรงงานขั้นต่ำเพิ่มขึ้น
4. อัตราดอกเบี้ยเงินกู้เพื่อการลงทุนเพิ่มขึ้น

28. ผู้บริโภคที่ฉลาดและรู้เท่าทัน (Smart Consumer) ควรตัดสินใจเลือกซื้อสินค้าและบริการโดยใช้หลักเกณฑ์ใด

1. เลือกซื้อสินค้าที่สามารถต่อรองราคาได้ต่ำที่สุด
2. เลือกซื้อสินค้าโดยพิจารณาจากกระแสนิยมของสังคม
3. เลือกซื้อสินค้าที่มีการรับประกันและมีบริการหลังการขาย
4. การซื้อสินค้าที่ตอบสนองความพึงพอใจมากที่สุด

29. แนวคิดของการดำเนินธุรกิจประเภทสหกรณ์มีความสัมพันธ์อย่างไรกับหลักการพื้นฐานตาม แนวปรัชญาของเศรษฐกิจพอเพียง

 1. ความพอประมาณ 2. ความมีเหตุผล

 3. การมีภูมิคุ้มกันที่ดีในตน 4. ความไม่ประมาท

30. หากค่าเงินบาทแข็งค่าขึ้น จะส่งผลกระทบต่อหน่วยธุรกิจใด

 1. สถาบันการเงิน 2. กระทรวง ทบวง กรม

 3. ผู้ส่งออก 4. ผู้นำเข้า

31. รัฐบาลควรดำเนินการอย่างไรเมื่อประสบกับปัญหาเงินเฟ้อ

1. กระตุ้นให้สถาบันการเงินปล่อยเงินกู้แก่ประชาชนเพิ่มขึ้น
2. กระตุ้นการออมภาคประชาชน โดยเพิ่มอัตราดอกเบี้ยเงินฝากในธนาคาร
3. ส่งเสริมการลงทุนในโครงการขนาดใหญ่ เพื่อกระตุ้นการจ้างงาน
4. ส่งเสริมการลงทุนในธุรกิจขนาดกลาง/ขนาดเล็ก

32. เศรษฐกิจของไทยจะฟื้นตัวได้มากน้อยเพียงไร ขึ้นกับปัจจัยใดเป็นสำคัญ

 1. ภาวะเศรษฐกิจโลก 2. การสั่งซื้อจากต่างประเทศ

 3. ราคาน้ำมันในตลาดโลก 4. อัตราภาษีศุลกากร

33. รัฐบาลควรจะใช้สถาบันใดเป็นแหล่งเงินทุนตามนโยบาย “ไทยเข้มแข็ง”

1. เงินกู้จากต่างประเทศ 2. ธนาคารออมสิน

3. ธนาคารเพื่อการส่งออกและนำเข้า 4. กองทุนบำเหน็จบำนาญข้าราชการ

34. ข้อใดเป็นเครื่องมือของรัฐบาลในการดำเนินนโยบายการค้าแบบคุ้มกัน

1. การลดกำแพงภาษีสินค้านำเข้าจากต่างประเทศ
2. การจัดงบประมาณสนับสนุนภาคการเกษตรในประเทศ
3. การยกเลิกมาตรการห้ามนำเข้าสินค้าบางชนิดจากประเทศคู่ค้า
4. การให้สิทธิพิเศษในการนำเข้าสินค้ากับกลุ่มประเทศกำลังพัฒนา

35. สินค้าส่งออกที่ทำรายได้ให้ประเทศไทยมากที่สุดในปัจจุบันคือข้อใด

1. ข้าว ข้าวโพด ยางพารา น้ำตาล
2. ข้าว มันสำปะหลัง อาหารทะเลแช่แข็ง พริกไทย
3. ผ้าไหม อาหารกระป๋อง ข้าว ข้าวโพด
4. คอมพิวเตอร์ แผงวงจรไฟฟ้า สิ่งทอ อัญมณี

36. จงเรียงลำดับความสำคัญจากมากไปหาน้อยของการแบ่งยุคสมัยทางประวัติศาสตร์ของไทย

 A สะดวก

 B เข้าใจง่าย

 C เห็นลักษณะสำคัญ

 D เชื่อมโยงเหตุการณ์

 E ความสัมพันธ์ต่อเนื่องกับสมัยเริ่มต้นใหม่หรือหลายสมัย

1. A B C D E
2. B C D A E
3. D C A B E
4. A C B E D

37. คำว่า “บางกอก” นั้น มีข้อสันนิษฐานว่าอาจมาจากการที่แม่น้ำเจ้าพระยาคดเคี้ยวไปมา บางแห่งมีสภาพเป็นเกาะเป็นโคก จึงเรียกกันว่า “บางเกาะ” หรือ “บางโคก” หรือไม่ก็เป็นเพราะบริเวณนี้มีต้นมะกอกอยู่มาก จึงเรียกว่า “บางมะกอก” โดยคำว่า “บางมะกอก” มาจากวัดอรุณ ซึ่งเป็นชื่อเดิมของวัดดังกล่าว และต่อมากร่อนคำลงจึงเหลือแต่คำว่าบางกอก

ข้อความข้างต้นนี้เชื่อถือได้มากน้อยเพียงไร และสามารถนำขั้นตอนใดที่สำคัญที่สุดของวิธีการทางประวัติศาสตร์มาใช้

1. เชื่อถือไม่ได้ และต้องรวบรวมข้อมูลก่อน
2. เชื่อถือได้ และดำเนินการวิเคราะห์ข้อมูลต่อไป
3. เชื่อถือไม่ได้ และควรสรุปข้อมูลก่อน
4. เชื่อถือได้ และดำเนินการตั้งสมมติฐานต่อไป

38. นางสาวเย็นฤดี งามพร้อม เกิดในปี พ.ศ. 2511 ถ้าเทียบตามศักราชสากลของฮิจเราะห์ศักราชจะตรงกับปีใด

 1. 1551 2. 1968

 3. 3054 4. 1389

39. การจดบันทึกข้อมูลรายละเอียดต่างๆ ทั้งข้อมูลและแหล่งข้อมูลให้ถูกต้อง เพื่อการอ้างอิงที่น่าเชื่อถือ อยู่ในขั้นตอนใดของวิธีการทางประวัติศาสตร์

 1. วิเคราะห์ข้อมูล 2. ระบุประเด็นปัญหา

 3. สรุปองค์ความรู้ 4. รวบรวมข้อมูล

40. การสันนิษฐานการค้นพบมนุษย์ในยุคหินเก่าตอนต้นเรียกว่าอย่างไร

 1. มนุษย์วานร 2. มนุษย์ไฮเดนเบิร์ก

 3. มนุษย์นีแอนเดอธัล 4. มนุษย์โครมันยอง

41. อารยธรรมใดเป็นรากฐานที่สำคัญที่สุดของดินแดนเอเชียตะวันออกเฉียงใต้

 1. จีน 2. อินเดีย

 3. อิสลาม 4. กรีก-โรมัน

42. เหตุผลใดที่ทำให้เกิดความขัดแย้งในคริสต์ศตวรรษที่ 20

1. สาเหตุทางอุดมการณ์ทางการเมือง
2. สาเหตุทางสังคม และชนชั้น
3. สาเหตุทางวัฒนธรรม และการทหาร
4. สาเหตุทางด้านเศรษฐกิจอันเป็นปัจจัยที่จำเป็นต่อการดำรงชีวิต

43. องค์การยูเนสโก (UNESCO) เป็นหน่วยงานภายใต้สหประชาชาติ มีจุดมุ่งหมายในการสร้างความร่วมมือระหว่างประเทศสมาชิกในด้านใดมากที่สุด

 1. การเมือง 2. เศรษฐกิจ

 3. สังคม 4. ความมั่นคง

44. การวิเคราะห์พัฒนาการของไทยสมัยรัตนโกสินทร์ช่วยให้ผู้เรียนได้รับประโยชน์ในข้อใดมากที่สุด

1. ทำให้เกิดความรู้สึกชาตินิยม
2. ฝึกให้มีวิธีคิดที่เป็นเหตุเป็นผล
3. ดำรงตนอยู่ในสังคมได้อย่างสงบสุข
4. คาดหมายเหตุการณ์ที่จะเกิดได้แม่นยำ

45. ระเบียบการปกครองสมัยอยุธยาจำเป็นต้องจัดระเบียบให้รัดกุมและเข้มงวดมากขึ้น ด้วยสาเหตุหลายประการ ข้อใดมีส่วนสำคัญน้อยที่สุด

1. มีดินแดนในการปกครองเพิ่มมากขึ้น
2. ประชากรที่เพิ่มมากขึ้นทำให้สังคมมีโครงสร้างซับซ้อน
3. วิถีชีวิตของคนไทยเริ่มเปลี่ยนแปลงไปเพราะการศึกษาแพร่หลาย
4. มีความจำเป็นที่จะต้องสร้างความมั่นคงทั้งภายในและภายนอก

46. ถ้านักเรียนต้องการชมการถ่ายทอดสดฟุตบอลซึ่งแข่งขันที่ประเทศอังกฤษ เวลา 15.00 น. วันเสาร์ นักเรียนต้องเปิดเครื่องรับโทรทัศน์ที่ประเทศไทย เวลาใด จึงจะได้ชมการถ่ายทอดตั้งแต่เริ่มต้นการแข่งขัน

 1. 8.00 น. วันเสาร์ 2. 15.00 น. วันเสาร์

 3. 22.00 น. วันเสาร์ 4. 8.00 น. วันอาทิตย์

47. แผนที่ฉบับหนึ่งระบุมาตราส่วน 1 : 200,000 ระยะจริงที่สั้นที่สุดระหว่างเมือง ก และเมือง ข ในแผนที่ฉบับนี้เป็นกี่กิโลเมตร ถ้าระยะห่างของเมืองทั้งสองในแผนที่ 5 เซนติเมตร

 1. 5 2. 10

 3. 15 4. 20

48. ถ้าจะเดินทางท่องเที่ยวชมถ้ำหินงอก หินย้อย ล่องแก่งชมน้ำตกที่สวยงาม ควรไปท่องเที่ยวจังหวัดใด

 1. นครราชสีมา 2. กาญจนบุรี

 3. ชลบุรี 4. สิงห์บุรี

49. ถ้าจะตั้งโรงงานน้ำตาลให้ใกล้แหล่งวัตถุดิบ แรงงานหาง่ายควรเลือกพื้นที่ในข้อใด จึงจะเหมาะสมที่สุด

 1. นครศรีธรรมราช สุราษฎร์ธานี 2. ระยอง จันทบุรี

 3. ขอนแก่น นครราชสีมา 4. เชียงใหม่ เชียงราย

50. การแก้ปัญหาในภูมิภาคต่างๆ ของประเทศไทย ข้อใด *ไม่* เหมาะสม

1. ปัญหาขาดแคลนที่ดินทำกินในภาคเหนือ-ควรเพิ่มผลผลิตในพื้นที่จำกัด
2. ปัญหาดินเค็มในภาคตะวันออกเฉียงเหนือ-ควรฉีดน้ำล้างเกลือในดินอย่างสม่ำเสมอ
3. ปัญหาน้ำเสียในแม่น้ำเจ้าพระยา-ควรลดการทิ้งขยะ และไม่ปล่อยน้ำเสียลงแม่น้ำ
4. ปัญหาดินเปรี้ยวหรือดินเป็นกรดในภาคใต้-ควรดำเนินโครงการตามแนวพระราชดำริ “แกล้งดิน”

 **ชุดที่ 2 ข้อสอบ O-Net วิชา สังคมศึกษา 2553**

ปีการศึกษา

**ตอนที่ 1** สังคมศึกษา : จำนวน15 ข้อ (รวม 25 คะนน)

**ส่วนที่ 1** : แบบปรนัย 4 ตัวเลือก แต่ละข้อมีคำตอบที่ถูกต้องเพียงข้อเดียว

 จำนวน 12 ข้อ (ข้อ 1-12) : ข้อละ 1.5 คะแนน

1. เมื่อประเทศประสบปัญหาวิกฤตเศรษฐกิจ ราคาสินค้าเพิ่มสูงขึ้นมาก ส่งผลต่อค่าครองชีพของประชาชน รัฐบาลควรมีแนวทางการแก้ปัญหาอย่างไร

1. เร่งจัดเก็บภาษีจากเจ้าของที่ดิน
2. ลดอัตราดอกเบี้ยเงินกู้ธนาคาร
3. เพิ่มอัตราดอกเบี้ยเงินฝาก
4. ลงทุนในโครงการขนาดใหญ่

2. ในช่วงปีที่ผ่านมาประเทศสหรัฐอเมริกาเกิดเหตุระเบิดที่แท่นขุดเจาะน้ำมันจนก่อให้เกิดการรั่วไหลของน้ำมันในทะเลบริเวณอ่าวเม็กซิโก เหตุการณ์ดังกล่าวส่งผลเสียหลายประการ *ยกเว้น* ข้อใด

1. การปนเปื้อนของคราบน้ำมันบริเวณชายหาด
2. การตกค้างของสารเคมีที่ใช้กำจัดคราบน้ำมัน
3. การเพาะเลี้ยงสัตว์น้ำตามแนวชายฝั่งลดปริมาณลง
4. ราคาน้ำมันดิบขยับตัวลดต่ำลง

อ่านข้อความต่อไปนี้แล้วตอบคำถามข้อ 3-6

 พระบาทสมเด็จพระจุลจอมเกล้าเจ้าอยู่หัวทรงมีพระอัธยาศัยพอพระราชหฤทัยที่จะเสด็จประพาสตามที่ต่างๆ นับตั้งแต่เสด็จขึ้นเถลิงถวัลย์ราชสมบัติ โดยเสด็จไปตามหัวเมืองน้อยใหญ่ เกือบทุกหัวเมือง ยกเว้นมณฑลที่อยู่ห่างไกล ด้วยการคมนาคมในรัชสมัยของพระองค์ยังล้าหลัง เปลืองเวลา ลำบากแก่ผู้อื่น จึงรออยู่มิได้เสด็จไป พระองค์ทรงโปรดพระราชดำเนินด้วยพระองค์เอง เพื่อสอดส่องดูแลทุกข์สุขของราษฎรในลักษณะที่เรียกว่า “เสด็จประพาสต้น” นอกจากนี้ พระองค์ยังเสด็จไปเยือนต่างประเทศหลายคราว เช่น อินเดียและชวา เป็นต้น ส่วนทวีปยุโรปนั้นได้เสด็จไปถึง 2 คราว เพื่อเชื่อมสัมพันธไมตรีกับนานาประเทศ โดยเฉพาะอย่างยิ่งชาติมหาอำนาจ เช่น รัสเซีย เยอรมัน และฝรั่งเศส

3. สถานการณ์โลกในข้อใดเป็นปัจจัยสำคัญที่ทำให้พระบาทสมเด็จพระจุลจอมเกล้าเจ้าอยู่หัวทรงเร่งสร้างสัมพันธไมตรีกับนานาประเทศ

 1. การปฏิวัติวิทยาศาสตร์ 2. การปฏิวัติอุตสาหกรรม

 3. การสำรวจทางทะเล 4. การล่าอาณานิคม

4. การเสด็จประพาสต้นมีส่วนเกี่ยวข้องกับการพัฒนาประเทศไทยในเวลาต่อมาอย่างไร

 1. การยกเลิกระบบจตุสดมภ์ 2. การยกเลิกระบบกินเมือง

 3. การริเริ่มสุขาภิบาล 4. การตั้งเมืองทดลอง “ดุสิตธานี”

5. สภาพเศรษฐกิจของโลกในสมัยพระบาทสมเด็จพระจุลจอมเกล้าเจ้าอยู่หัวเป็นอย่างไร

1. เกิดภาวะเศรษฐกิจตกต่ำหลังสงครามโลก
2. การค้าขายจำกัดอยู่ในประเทศแถบยุโรป
3. ขาดแคลนเครื่องอุปโภคบริโภคเนื่องจากภาวะสงคราม
4. มีการแข่งขันในด้านการค้าและการเดินเรืออย่างกว้างขวาง

6. ข้อใดคือหลักฐานชั้นต้นที่ควรใช้ในการศึกษาประวัติศาสตร์การเสด็จประพาสต้น

1. สารคดี ชุด 100 ปี ไกลบ้าน
2. พระราชนิพนธ์ เรื่อง ไกลบ้าน
3. พระราชหัตถเลขา และภาพถ่ายฝีพระหัตถ์จากการเดินทาง
4. หนังสือ เรื่อง ความทรงจำจากพระพุทธเจ้าหลวง โดย ชาลี เอี่ยมกระสินธุ์

อ่านบทความต่อไปนี้และตอบคำถามข้อ 7-12

ลุงไกร ผู้นำอาสาสมัครพัฒนาชุมชน

 ลุงไกรเคยรับราชการทหารมาก่อน ท่านบอกว่า “เกิดเป็นคนไทยต้องทดแทนบุญคุณประเทศชาติ” หลังปลดประจำการแล้ว ท่านมาทำสวนผักปลอดสารพิษอยู่ที่บ้าน ประสบการณ์ในการทำงานทำให้ท่านรู้กฎหมายและเป็นผู้มีระเบียบวินัย ท่านช่วยอบรมสั่งสอนเด็กๆ ให้หลีกเลี่ยงยาเสพติด อย่าทำให้ผู้อื่นเดือดร้อนและรู้จักทำมาหากินโดยสุจริต

 ในคราวที่ท่านได้รับการสนับสนุนจากนายอำเภอให้เป็นผู้นำอาสาสมัครพัฒนาชุมชน ท่านได้เสียสละที่ดินของท่านส่วนหนึ่งสร้างโรงเรียนชุมชน เพราะเห็นความสำคัญของการศึกษาและความปลอดภัย ไม่อยากให้เด็กเดินไปโรงเรียนไกล การก่อสร้างโรงเรียนครั้งนี้ ท่านได้ชักชวนชาวบ้านให้มา ปลูกสร้างอาคารเรียนด้วยตนเอง ส่วนกิจการของสหกรณ์หมู่บ้านดำเนินไปด้วยดี เป็นศูนย์จำหน่ายสินค้าพื้นเมืองที่สำคัญแห่งหนึ่งของท้องถิ่น

 ความมีน้ำใจ เสียสละ และการทำงานที่มีวินัย โปร่งใส ทำให้ลุงไกรเป็นต้นแบบที่ดีของพลเมืองดีในสังคมของเรา

7. บุคคลในข้อใดเป็นผู้มีจริยธรรมสูงสุด

1. นายนพเป็นยามดูแลความปลอดภัยของหมู่บ้าน
2. นางน้อยให้ลูกหลานบวชเป็นสามเณรทุกคน
3. นางเนียนให้ความช่วยเหลือผู้อื่นโดยไม่หวังผลตอบแทน
4. นายน้อมช่วยทำความสะอาดห้องน้ำห้องส้วมภายในวัดเป็นประจำทุกวัน

8. ลุงไกรควรจะปลูกฝังค่านิยมในเรื่องใด เพื่อให้เด็กๆ และเยาวชนทำงานโดยสุจริต

1. ซื่อกินไม่หมด คดกินไม่นาน
2. อย่าหวังน้ำบ่อหน้า
3. เมื่อน้อยให้เรียนวิชา ให้หาสินเมื่อใหญ่
4. ได้ดีเพราะปาก ได้ยากเพราะคำ

9. คุณธรรมที่สำคัญที่สุดของผู้นำอาสาสมัครพัฒนาชุมชนคือข้อใด

1. การมีทักษะในการสื่อสาร
2. การมีความเมตตากรุณา
3. ความเป็นคนเสมอต้นเสมอปลาย
4. ความสามารถในการประสานประโยชน์

10. พื้นฐานสำคัญในการพัฒนาวัฒนธรรมประชาธิปไตยในชุมชนคือข้อใด

1. การให้การศึกษาอย่างต่อเนื่อง
2. การเพิ่มรายได้แก่ครัวเรือน
3. การจัดกิจกรรมแลกเปลี่ยนเรียนรู้
4. การตั้งองค์กรเอกชนที่เป็นอิสระ

11. การดำเนินงานของสหกรณ์ชุมชนคล้ายคลึงกับความหมายของประชาธิปไตยในข้อใด

1. สหกรณ์จะเข้าไปแก้ปัญหาความไม่เท่าเทียมกันของชาวบ้าน
2. สหกรณ์ช่วยส่งเสริมและอนุรักษ์ผลิตภัณฑ์ของท้องถิ่น
3. สหกรณ์ไม่ได้มุ่งกำไร แต่มุ่งให้สวัสดิภาพแก่ชาวบ้าน
4. สมาชิกสหกรณ์สามารถใช้เสรีภาพได้อย่างเต็มที่

12. บทบาทหน้าที่ในการเป็นพลเมืองดีข้อใดของลุงไกรที่มีความสำคัญต่อการพัฒนาประชาธิปไตยมากที่สุด

1. ประกอบอาชีพสุจริต ไม่ทำลายสิ่งแวดล้อม
2. เป็นทหารรับใช้ประเทศชาติ
3. การมีวิสัยทัศน์กว้างไกล รู้จักเสียสละ
4. การเป็นผู้มีวินัย โปร่งใส

**ส่วนที่ 2** : ข้อ 13-15 เลือกคำตอบจาก 3 กลุ่มคำตอบที่สัมพันธ์กัน ต้องเลือกตอบครบทั้ง 3 กลุ่ม

 จึงจะได้คะแนน

 (ข้อ 13-14 ข้อละ 2 คะแนน, ข้อ 15 3 คะแนน)

 ช่วงฤดูฝนของทุกปี หมู่บ้านบึงมัจฉามักเกิดปัญหาซ้ำๆ เพราะแม้ฝนจะตกชุกเพียงใด แต่บึงใหญ่แห่งนี้กลับเก็บน้ำได้น้อย มีดินทรายจำนวนมากไหลตามแรงน้ำฝนลงไปขังในบึง ทำให้บึงตื้นเขิน บางปีศาลาที่พักริมบึงหลุดลอยลงไปในน้ำ เพราะตลิ่งรอบๆ บึงทรุดลงและพังง่าย

 ก่อนฤดูฝนปีนี้ สมาชิกในหมู่บ้านบึงมัจฉา ได้จัดประชุมสมาชิกเพื่อระดมความคิดแก้ไขปัญหาสิ่งแวดล้อมเพื่อมิให้เกิดปัญหาซ้ำซ้อนขึ้นอีก ชาวบ้านทุกคนรักบึงแห่งนี้ เพราะนอกจากจะเป็นแหล่งน้ำสำหรับอุปโภค บริโภคของทุกครัวเรือนแล้ว ยังมีประโยชน์ต่อพื้นที่เกษตรกรรมของชาวบ้าน อีกทั้งเป็นแหล่งปลาน้ำจืดนานาชนิด ชาวบ้านมีรายได้จากการประมงในแหล่งน้ำนี้ โดยมีการรวมกลุ่ม แปรรูปผลผลิตทำข้าวเกรียบปลาและผลผลิตอื่นๆ ที่ได้จากการเกษตรกรรม ข้าวเกรียบปลาจัดเป็นสินค้า OTOP ของหมู่บ้านบึงมัจฉาเพราะมีคุณภาพดี กรอบอร่อย ให้รสชาติเนื้อปลา ราคายุติธรรม ทำให้มีผู้ต้องการซื้อจำนวนมาก จึงผลิตไม่พอจำหน่าย ทำให้สินค้าขาดตลาดเสมอ ชาวบ้านเห็นคุณค่าของแหล่งน้ำแห่งนี้ จึงร่วมมือกันอย่างจริงจังที่จะดูแลรักษาทรัพยากรที่มีค่าของหมู่บ้านให้มีความสมบูรณ์และใช้ประโยชน์ได้ยืนนาน

|  |  |  |
| --- | --- | --- |
| คำตอบกลุ่มที่ 1 | คำตอบกลุ่มที่ 2 | คำตอบกลุ่มที่ 3 |
| เลขที่กำกับข้อ | ปัญหา | เลขที่กำกับข้อ | สาเหตุของปัญหา | ตัวอักษรกำกับข้อ | แนวทางการแก้ปัญหา |
| 1 | ศาลาที่พักพังทลาย | 1 | ขาดแหล่งน้ำและขาดที่ดินทำการเกษตรกรรม | A | เพิ่มคุณภาพสินค้าและลดราคา |
| 2 | บึงน้ำตื้นเขิน ตลิ่งพังง่าย | 2 | มีชั้นหินเกลือใต้ดิน | B | เพิ่มอุปทานในสินค้าและพัฒนาผลผลิตอื่นให้เป็นสินค้า OTOP |
| 3 | ปริมาณสัตว์น้ำลดลง | 3 | อุปทานของสินค้าต่ำกว่าอุปสงค์ | C | รัฐบาลให้ความรู้แก่ชาวบ้านเพื่อสร้างอาชีพใหม่ |
| 4 | ความยากจน ขาดอาชีพเสริม | 4 | ราคาสินค้าสูงทำให้อุปสงค์ในสินค้าต่ำ | D | เร่งเพาะพันธุ์ปลาและพัฒนาการจับปลาให้ถูกวิธี |
| 5 | สินค้า OTOP ไม่พอจำหน่าย | 5 | ดินทรายขาดพืชปกคลุมและยึดดิน | E | ปลูกไม้ยืนต้นและพืชคลุมดินรอบแหล่งน้ำ และขุดลอกทรายก่อนฤดูฝน |
| 6 | สินค้า OTOP เหลือจำหน่าย | 6 | การใช้ประโยชน์จากสัตว์น้ำมากเกินไป ขาดการบำรุงรักษาและขยายพันธุ์ | F | ปลูกพืชทนดินเค็ม |

 หมายเหตุ กลุ่มคำตอบแต่ละข้อ เลือกได้ครั้งเดียว

13. จากเรื่องราวของหมู่บ้านบึงมัจฉา ปัญหาใดเป็นปัญหาสำคัญที่สุดของหมู่บ้าน ซึ่งมักจะเกิดซ้ำๆ โดยเฉพาะฤดูฝน เพราะเหตุใด และการแก้ไขปัญหาในข้อใด นำความรู้ทางภูมิศาสตร์มาแก้ไขปัญหาดังกล่าวได้อย่างสอดคล้องเหมาะสม

 ตอบ 2, 5, E

14. เมื่อพิจารณาปัญหาของหมู่บ้านบึงมัจฉา ปัญหาใดที่อาจจะเกิดขึ้นในอนาคตอันใกล้จากการประกอบอาชีพของชาวบ้าน เพราะเหตุใด และควรแก้ไขปัญหาอย่างไร จึงจะเหมาะสมให้สามารถประกอบอาชีพเดิมได้

 ตอบ 3, 6, D

15. ข้อใดเป็นปัญหาเกี่ยวกับสินค้า OTOP ของหมู่บ้าน ปัญหาเกิดจากสาเหตุใด และควรแก้ไขอย่างไรจึงจะถูกต้องเหมาะสมและยังช่วยให้ชาวบ้านของหมู่บ้านแห่งนี้มีรายได้เพิ่มขึ้น

 ตอบ 5, 3, B